Бирлашган Миллатлар Ташкилотининг махсус маърузачиси Томас Ожеа Куинтана шу йил (2013 йил) март ойида Миянмада озчилик мусулмонларнинг ҳолати ва мамлакатда инсон ҳуқуқларига риоя қилинишининг аҳволи ҳақидаги маърузасини тақдим этди. У Бирма ҳукуматини содир бўлаётган воқеаларнинг бор ҳақиқатини очишга ҳамда зулм ва бедодлик айбдорларини жазолашга чақирди. Жаноб Куинтананинг айтишича, бу оммавий қирғинларга жавобгарларни Миянма ҳуқуқ органлари зобитлари орасидан ахтариш лозим. Бунга жавобан Миянманинг БМТдаги расмий вакили Маунг Вай тўқнашувларда мусулмон роҳинжалардан ташқари бошқалар ҳам зулм кўраётгани ва муаммо махсус комиссия томонидан ўрганилаётганидан бошқа маънилироқ гап айта олмади.\nAmnesty International халқаро ташкилотининг маърузасида айтилишича, Миянманинг Аракан штатида милоднинг саккизинчи асридан буён яшаб келган Ислом динидаги роҳинжаларни ҳар томонлама таъқиб қилиш ва уларга зулм ўтказиш анчадан буён давом этиб келмоқда. Аммо бу ҳолат кейинги икки-уч ой ичида янада кескинлашди. Кўпчиликни ташкил этувчи этник буддавийлар мусулмонларга ўта душманлик кайфиятида. Ракхайн миллатига мансуб буддавийлар ҳамда армия ва ҳуқуқ органлари мусулмон роҳинжаларни ҳар томонлама тазйиққа оляпти. Мусулмонларни калтаклаш, уларни ўлдириш, масжидларига ва бошқа ибодат жойларига ўт қўйиш, аёлларини зўрлаш одатий ҳолга айланиб қолди. Миянма ҳукумати эса шунча йилдан буён бу ерда яшаб келаётган мусулмон роҳинжаларни қўшни Бангладешдан ноқонуний қочиб келган қочоқлар санаб, уларга фуқаролик беришдан бош тортиб келяпти.\nМиянмада буддавийлар ва мусулмонлар ўртасидаги тўқнашувлар бир ярим йилдан бери тўхтамаётир. Биргина март ойининг охирги ўн кунлигида қутурган буддавийлар қирқ уч нафар мусулмонни ўлдиришди, мусулмонларнинг бир минг уч юздан ортиқ уйларига ўт қўйиб юборишди. Юз минглаб мусулмонлар яшаб турган уйларини ташлаб кетишга мажбур бўлишди. Бирма ҳукумати тўқнашувлар сабабли Баго вилоятидаги яна учта аҳоли пунктида комендантлик соати жорий этишга мажбур бўлди. Диний можаролар ҳатто мамлакатнинг қадимий пойтахти Янгонагача етиб борди.\nАйни пайтда Ислом Конференцияси Ташкилоти Бош котиби Акмалиддин Эҳсонўғли яқинда жаҳон ҳамжамиятини Миянмада мусулмонларга нисбатан қилинаётган зулм ва зўравонликларга лоқайд қарамасликка чақирди. Бош котиб роҳинжа миллатига мансуб мусулмонларга қарши зўравонликни кескин қоралади ва Миянма президенти Тейну Сейнуга ҳамда мухолифат раҳбари Аун Сан Су Чжига зулмни зудлик билан тўхтатишни сўраб, мактуб юборди. Ўз навбатида Су Чжи янги парламентдаги нутқида зиддиятлар кемириб ётган мамлакатда этник жиҳатдан оз бўлган халқларнинг ҳуқуқини ҳимоя қилиш ҳақида қонунлар қабул қилишга чақирди. Мухолифат раҳбари, Нобел мукофоти соҳиби бўлмиш бу сиёсатчи хоним сўзлаган чиройли гапларнинг мусулмонларга мутлақо дахли йўқ эди. Чунки Миянмадаги 135 этник озчиликнинг рўйхатида мусулмон роҳинжалар ҳатто эслаб ҳам ўтилмаган эди. Ислом Конференцияси Ташкилоти БМТнинг инсон ҳуқуқлари бўйича комиссиясидан Миянмага тергов делегацияси юборишни сўради.\nМиянма давлат телевидениесининг хабарига кўра, “тартиб бузувчилар” мамлакатдаги “диний кўринишдаги бинолар”га, дўконлар ва турар жойларга ҳужум қилишган. Аммо воқеаларни ташвиш билан кузатиб турган инсон ҳуқуқларини ҳимоя қилиш ташкилотлари кўп ҳолларда масжидлар ва мусулмонлар яшаб турган уйлар вайрон қилинаётганини таъкидлашади. Маҳаллий мухолифатчилар фикрига кўра, можарони бартараф этишга ҳукумат қодир эмас, бунга ҳатто полициянинг ҳам кучи етмаётир.\nЭслатиб ўтамизки, асосан буддавийлар юрти ҳисобланган Миянмада бир миллионга яқин мусулмон истиқомат қилади ва улар мамлакат жами аҳолисининг тўрт фоиздан кўпроғини ташкил этади. Олтмиш миллионли аҳолининг тўқсон фоизи эса буддавийлик “дини”га эътиқод қилади. Мамлакат ҳукумати уларнинг кўпини ноқонуний муҳожирлар санаб, фуқаролик беришни истамаяпти. Озчилик мусулмонлар ва кўп сонли буддавийлар ўртасидаги муносабатлар анчадан буён ўта кескин бўлиб келган. Ўтган йилнинг июнидан бошлаб эса, бир-бирига душман гуруҳлар ўртасида очиқ тўқнашувлар бошланиб кетди.\n“Ал-Жазира” телеканали хабарига кўра, март ойидаги мусулмонларга қарши уч кунлик юриш чоғида монахлар етакчилигидаги юзлаб жангари буддавийлар Миянма пойтахтидан шимолроқдаги Мейтхила шаҳрида калтак, чопқи ва қиличлар билан қуролланган ҳолда мусулмонларнинг масжидлари, дўконлари ва уйларини вайрон қила бошлашди. Шаҳардаги бешта масжид батамом яксон қилинди. Ўнлаб мусулмонлар ўлдирилди, уларнинг юзлаби ярадор бўлди. Уларнинг ваҳшийлиги шу даражага бордики, масжидлар қошида таълим олаётган болаларни ўлдириб, ўша ерга осиб кетишди, ҳатто бир етимхонага ўт қўйиб юборишди. Ваҳоланки, юз минг аҳоли яшайдиган бу шаҳарнинг ўттиз фоиз аҳолиси мусулмонлардир.\nКона деган шаҳарда ҳам буддавийлар масжидни талон-тарож қилиб, кўпгина мусулмонларни ўлдиришди. Ўн минглаб мусулмонлар буддавийлар зўравонлигидан қочиб, қўшни Тайландда жон асраб қолишди. Аммо у ерда ҳам уларни “қучоқ очиб” кутишгани йўқ. Қочоқ муҳожирларнинг бир қанчасини тай армияси отиб ташлади, бир қанчаларини қул қилиб сотиб юборишди.\nЭнг қизиғи, полиция бу можароларга аралашмай, томошабин бўлиб туришни маъқул кўряпти. Сабаби, кўп сонли буддавийлар мусулмонларнинг Бангладешга қайтиб кетишини талаб қиляпти, Аммо Бангладеш ҳукумати бунча одамни қайтариб олишга рози эмас. Ҳатто маҳаллий мухолифат ҳам мусулмонларни Бангладешга ҳайдаб чиқариш сиёсатини пинҳона қўллаб-қувватламоқда. “Ню-Йорк таймс” газетининг хабарига кўра, мусулмонларга қарши қатлиомлар шаҳар атрофидаги бошқа аҳоли масканларига ҳам ёйилмоқда.\nШуни эслатиб ўтиш жоизки, Миянма ҳукуматининг жангари буддавийлар томонидан мусулмонларнинг қирғинбарот қилинишига ҳеч қандай чора кўрмай томошабин бўлиб туриши бежизга эмас. Ҳукуматнинг ўзи мусулмонларга, айниқса уларнинг мамлакат ғарбида яшаётганларига нисбатан норасмий камситиш йўлини тутмоқда. Агар мусулмонлар оила қурмоқчи бўлишса, никоҳларини рўйхатдан ўтказиш учун бир неча юз доллар тўлашлари керак. Никоҳнигина ўқитиб, аммо расмий рўйхатдан ўтмай оила қурганлар беш йил қамоқ жазосини олишади. Сиёсий жиҳатдан ҳам мусулмонлар ҳар тарафлама ҳуқуқсиз: на парламантда, на давлат ҳокимияти органларида уларнинг бирорта жиддийроқ вакили бор. Ҳатто мухлофиат ҳам мусулмонларни қўллашга ботинмайди. Бироқ ҳукумат бундай сиёсатнинг мавжудлигини тан олмайди, Миянмадаги оз сонли миллатлар ва диндорлар бошқалар каби барча ҳуқуқларга эга, деб баёнот беришдан чарчамайди. Ислом ташкилоти фикрига кўра, расмий доиралар ҳатто мусулмонлар сонини ҳам анча камайтириб кўрсатади.\nМиянмадаги фожиалар халқаро Ислом ташкилотларини бефарқ қолдирмаяпти. Улар мамлакат мусулмонларини барча доираларда қўллаб-қувватлаб, уларнинг манфаатларини ҳимоя этишяпти, бу ердаги мусулмонларнинг қирғинбарот қилинаётгани ҳақида жаҳон жамоатчилигини тинмай хабардор этишяпти. Зулмга учраган мусулмонларга моддий ва маънавий ёрдам кўрсатилмоқда.\nШундай ташкилотлардан бири, ҳатто бу ҳақда расмий баёнот ҳам эълон қилди. Мазкур баёнотда, жумладан, шундай дейилади: “Миянмадаги мусулмонларга қарши жиноятлар ҳозиргина содир этилган зулмнинг тасодифий портлаши эмас. Бунинг тарихи жуда олис. Бу мамлакатда мусулмонларга қарши қатлиом 1942 йилги япон босқини пайтида содир қилиниб, ўшанда 100 000 киши қириб ташланган эди. Шундан кейин буддавийларнинг мусулмонларга қарши зўравонлиги мунтазам тус олди. Шу боис ҳозирги қон тўкишларга олиб келган қандайдир алоҳида сабаблар ёки фитналар ҳақида гапириш бефойдадир. Булар бутун минтақага хос бўлган Ислом билан қўрқитишнинг анъанавий амалга оширилишидир. Миянма ва Камбоджадан ташқари Тайландда ҳам мусулмонларга зулм қилинаётир.\nМиянмадаги қирғинбаротлар ҳақида сукут сақлаб туришни оқлаб бўлмайди. Мусулмон мамлакатларнинг ички ишларига аралашишдан бўшамаётган айрим мустамлакачи давлатларнинг фаолиятсизлигини ҳам оқлаш мумкин эмас. Одамларнинг қатлиом қилиниши ва тириклай ёқиб юборилишини кўриб ҳам виждони уйғонмаётганларни оқлаб бўлмайди. Миянмада бугунги кунда инсонийликка қарши жиноят содир этаётган қотиллар ижтимоий мавқеи, дини ва ирқидан қатъи назар, албатта жазога тортилиши керак”.\n(2013 йили тайёрлаган мақола)\nРоҳинжа аждодлари 14-18 асрларда Аракан ҳудудига келиб жойлаша бошлаган. Асосий муҳожирлар эса, 19 аср Ҳиндистонни Британия босиб олганидан сўнг Бирма деб аталадиган ҳозирги Мянмага келиб қолишган. 1930 йилларда келган ҳиндистонликлар Бирманинг катта шаҳарларида кўпчиликни ташкил қилиб, иқтисоднинг тижорат соҳасида катта нуфузга эга эдилар. Табиийки, мамлакатдаги кескинлик даражаси ҳам жуда юқори бўлган. Иккинчи жаҳон уриши, Япониянинг Бирмани босиб олиши даврида ўша пайтда муҳожир бўлган аксар ҳиндистонликларнинг кўпи Бирмани тарк қилишига сабаб бўлди. Бироқ бирмаликларнинг “чет элликларга” бўлган нафрати сақланиб қолди, сўнг бу нафрат нигоҳи роҳинжага қарши қаратилди. Роҳинжаларга тиш қайрашнинг асл сабаби уларни “чет эллик” деб қабул қилинишидадир. Бунинг устига аҳолининг ҳаммаси буддавий бўлган мамлакатда мусулмонларнинг бегоналашуви ҳам муҳим омил бўлган. Бирмада бошқа миллатлар ҳам бор, масалан, хитойликлар, нега уларга қарши ҳаракатлар йўқ? балки бирмалик хитойликлар орқасида кучли ва буюк мамлакат турганидан уларга бирон нарса деб қўйишга ҳаддилари сиғмаётгандир, ёки масалага диний тус бериляптимикан? Буддавий буддавийнинг кўзини чўқимайди деган мазмунда...\nАрканияда яшайдиган роҳинжалар деҳқончилик билан шуғилланганлар, бир вақтлар буддавий бўлган қўшинлари каби уларда ҳам Бирма фуқаролиги бўлган. Бироқ 1962 йили ҳарбийлар мамлакат ҳукуматини қўлган олганидан кейин вазият кескин ўзгарди. 1978 йили армия роҳинжаларга ҳужум қилди, 200 мингга яқин одамларни қўшни мамлакат ҳисобланган Бангладешга қувиб чиқарди. Бу тадбир кенг миқёсдаги қотилликлар, оммавий зўрлашлар ва масжидларни вайрон қилиш билан амалга оширилган.\nЎша вақтдаги ҳарбий диктатор Не Вин 1982 йили барча роҳинжаларни фуқароликдан махрум қилиб ташлади, у чиқарган янги қонунга кўра, уларнинг мамлакатга кириш- чиқиши расмий рухсатсиз амалга ошириб бўлмаслиги, ерга мулкдор бўла олмаслик, никоҳ қурган ёшлар эса икки боладан ошиқ фарзанд кўрмаслик мажбуриятини бўйнига олиш керак эди.\nавбатдаги ҳарбий компания 1990-91 йилларда бўлиб ўтди, бунинг натижасида энди 250 минг роҳинжаликлар Бангладешга қочиб ўтишга мажбур бўлишди. Энди эса янги тўлқин бошланди.\n« Рим папаси роҳинжа мусулмонлари ҳақида (видео)\tПутин Миянмадаги зўравонликларни қоралади »


хотин-қизлар / Теглар бўйича қидирув / Fikr.uz\nНазима Калбаева “Ақлли китоб“ лойиҳасини тақдим этмоқда\nИлм-фан 18 феврал 2019, 21:40\nТошкент ахборот технологиялари университети Нукус филиали талабаси Назима Калбаева “Ақлли китоб“ лойиҳасини тақдим этмоқда.\n100 энг яхши\nТИҚХММИ Бухоро филиалида ҳуқуқбузарлик профилактикаси жиноятчиликка қарши курашиш мақсадида “Аёллар фаришталар – жамият посбонлари” мавзусида тадбир\nМаданият ва маърифат 23 декабр 2017, 11:06\nЎзбекистон Республикаси Президенти Ш.М.Мирзиёев раислигида 2017 йил 15 ноябрь куни “Ҳуқуқбузарликлар ва профилактикаси ва жиноятчиликка қарши курашиш борасидаги ҳамкорлик, бу борада амалга оширилган ишлар ва келгусидаги устувор вазифалар тўғрисида” ўтказилган видеоселектор йиғилишида берилган топшириқларнинг\nХотин-қизларнинг давлат бошқарувидаги иштироки\nЎзбекистон Республикаси Президенти ташаббуси билан 2017 йил мамлакатимизда “Халқ билан мулоқот ва инсон манфаатлари йили” деб эълон қилин.2017-2021 йилларда Ўзбекистонни ривожлантиришнинг бешта устувор йўналишлари бўйича Ҳаракатлар стратегиясининг тўртинчи йўналиши – “Ижтимоий соҳани ривожлантиришнинг устувор\nХотин-қизлар ҳуқуқларининг ижодкори\n22 феврал 2017, 10:28\nСоғлом она ва бола – бахтли келажак асоси.\nИлм-фан 17 феврал 2016, 11:15\n2016 йил 23 январида Абу Али ибн Сино номидаги Бухоро давлат Тиббиёт институти Ахборот ресурс маркази ўқув залида Бухоро вилояти хотин-қизлар “Олима” уюшмасининг “Соғлом она ва бола – бахтли келажак асоси” мавзуидаги илмий-амалий конференцияси бўлиб ўтди. Олима аёллларнинг ушбу\nЖамиятнинг ижтимоий ҳаётида аёллар ўрни\nИлм-фан 15 декабр 2015, 21:23\nҒарб тиллари кафедраси катта ўқитувчиси,\nАйёлни улуғламоқ — оилани,\nВатанни, хаётни улуғламоқ демакдир.\nАёлни эъзозлаш миллатимиз ва халқимиз учун олий қадрият даражасига кўтарилган фазилатдир. Инсоният тарихи шундан гувоҳлик берадики, минг йиллар давомида ҳар қайси жамиятнинг маданий даражаси ва маънавий баркамоллиги аёлларга бўлган муносабат билан белгиланади. Айниқса, аёлларга шарқона эҳтиром ва эъзоз ҳамма учун ибратли меросдир. Ҳар бир инсон бешигини тебритадиган, оқ сути билан унинг қалбига одамийлик фазилатларини сингдирадиган ва уни ҳаёт бўронларидан асраб-авайлайдиган инсон оқила аёлдир.\nХотин-қизлар ва эркаклар тенг ҳуқуқлилиги - мустаҳкам оила гаровидир\nИлм-фан 14 апрел 2014, 16:15\nИнсоният қўлга киритган энг улкан маънавий ютуқлардан бири жамиятда аёллар ва эркаклар тенглигини таъминлаш борасида амалга оширилаётган ишлар ҳисобланади. Хотин-қизлар ҳуқуқ ва эркинликларини ҳимоя қилиш, уларни жамиятдаги, давлат бошқарувидаги ролини кенгайтириш ва бунинг учун имкониятлар яратиб бериш ҳозирги пайтда дунё ҳамжамияти томонидан амалга оширилаётган энг муҳим гуманистик ишларнинг мазмунини белгиламоқда.\nHaydarova Sabina Utkirovna\nФуқаролик институтлари фаолиятида аёллар масаласи\n5 июл 2013, 02:07\nЎзбекистон Республикаси инсонпарвар ҳуқуқий демократик давлат ва фуқаролик жамияти қуриш йўлидан дадил бормоқда. Ушбу олижаноб, аммо, мураккаб вазифани амалга ошириш Республикамизда яшовчи ҳар бир кишидан ижтимоий фаол бўлишни, эркин ва фаровон ҳаёт, озод ва обод Ватан барпо этиш учун фидойилик кўрсатиб яшаш ва меҳнат қилишни талаб этади. Демократик тараққиёт кун тартибига қўяётган мазкур талаб хотин-қизларга ҳам бевосита тааллуқлидир. «Бугун маърифий дунёда, – деб таъкидлайди Республикамиз Президенти И. А. Каримов, – хотин-қизлар манфаати деган алоҳида масала бор ва уни ўрганиш, ечимини топишга жуда катта аҳамият берилиши бежиз эмас. Агар аёлларга етарли эътибор берилмаса, бундай жамиятнинг келажаги бўлмаслиги ҳақида, ўйлайманки, узоқ гапириб ўтиришнинг ҳожати йўқ».\nАёлларнинг ижтимоий-сиёсий фаоллигини оширишга қаратилган нодавлат нотижорат ташкилотлардан бири Ўзбекистон Республикаси Хотин-қизлар қўмитаси ҳисобланади. Ушбу ташкилот 1993 йилда ташкил топган.Бугунги маълумотларга кўра, ташкилотда 35 мингга яқин аъзо бор.\n«Қўмитанинг асосий вазифаси – аёлларнинг давлат ва жамият қурилишидаги иштирокини кенгайтириш, ҳуқуқий маданияти ва савиясини ошириш, оилаларни мустаҳкамлаш, болалик ва оналикни муҳофазалаш, кам таъминланган ва кўп болали оилалар, ногирон аёллар ва болалар, ёлғиз кишилар ва кексаларни ижтимоий ҳимоялаш, тадбиркор аёлларни қўллаб-қувватлашдан иборат.\nЎзбекистон хотин-қизларининг сиёсий фаоллигини оширишдаги омиллар\n5 июл 2013, 02:06\nЎзбекистон мустақилликни қўлга киритгач, ҳуқуқий демократик давлат ҳамда адолатли фуқаролик жамиятини қуриш борасида бир қанча ислоҳотларни амалга ошириб келмоқда. Мустақиллик йилларида хотин-қизларнинг жамият тараққиётидаги ролини ва мавқеини оширишга қаратилган қуйидаги муҳим ҳужжатларни санаб ўтиш жоиз: 1995 йил 2 мартдаги “Ўзбекистон Республикасининг давлат ва ижтимоий қурилишида хотин-қизларнинг ролини ошириш чора-тадбирлари тўғрисида”ги ПФ-1084-сонли Фармони; Ўзбекистон Республикаси Президентининг 2004 йил 25 майдаги “Ўзбекистон Хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида”ги ПФ-3434-сонли Фармони; “Хотин-қизларга қўшимча имтиёзлар тўғрисида” Ўзбекистон Республикасининг 1999 йил 14 апрелдаги 760-1-сонли Қонуни; Ўзбекистон Республикаси Президентининг “Зулфия номидаги давлат мукофотини таъсис этиш бўйича таклифларни қўллаб-қувватлаш тўғрисида”ги 1999 йил 10 июндаги Фармони; “Хотин-қизлар ҳуқуқлари камситилишининг барча шаклларига барҳам бериш тўғрисида” БМТнинг Халқаро Конвенцияси (1995 йил 6 майда ратификация қилинган); 1998 йил 30 апрелда “Оила” Кодекси қабул қилинди; БМТнинг Хотин-қизлар ҳуқуқлари камситилишининг барча шаклларига барҳам бериш бўйича қўмитаси тавсияларини бажариш юзасидан 2001 йилда Ўзбекистон Республикасининг Миллий ҳаракат дастури ишлаб чиқилди; 2003 йилда Миллий ҳаракат дастурини амалга ошириш мақсадида “Меҳр нури” аёллар нодавлат нотижорат ташкилотлари бирлашмаси тузилди; Олий Мажлиснинг XV сессиясида “Сайловлар тўғрисида”ги Қонуннинг 22-моддасига Ўзбекистон Республикасининг икки палатали Парламентига сиёсий партиялардан депутатликка номзодларни кўрсатишда аёллар учун 30%ли квота киритилди. 1995 йил 2 мартдаги “Ўзбекистон Республикасининг давлат ва ижтимоий қурилишида хотин-қизларнинг ролини ошириш чора-тадбирлари тўғрисида”ги ПФ-1084-сонли Фармонига кўра, жойларда, Қорақалпоғистон Республикаси Хотин-қизлар қўмитасининг раисига, бир вақтнинг ўзида, Вазирлар Кенгаши раиси ўринбосари, Тошкент шаҳар ва вилоятлар Хотин-қизлар қўмиталари раисларига, тегишли ҳокимлар ўринбосарлари, Ўзбекистон Хотин-қизлар қўмитаси раисига Ўзбекистон Республикаси Бош Вазири ўринбосари мақоми берилди.


Санъаткорлар қандай тартибда солиқ тўлаши маълум қилинди - Daryo\n22:25, 17.02.2020 25503\nСанъаткорлар қандай тартибда солиқ тўлаши маълум қилинди\nЯнги таҳрирдаги Солиқ кодексига асосан, 2020 йилнинг 1 январидан бошлаб санъаткорлар ҳам даромад солиғи тўлайдиган бўлди. Бу ҳақда 17 февраль, душанба куни, АОКАда Давлат солиқ қўмитаси томонидан ўтказилган матбуот анжуманида маълум қилинди, дея хабар бермоқда «Дарё» мухбири Миролим Исажонов.\nСанъаткорлар илгари фақат лицензия олиш пайтида давлат божи тўлар эди. Тадбиркор сифатида рўйхатдан ўтгач, солиқ тўлашдан озод бўларди. Жорий йилдан бошлаб, улар тўлайдиган давлат божи тўрт баробаргача камайди ва солиқ тўлаш мажбурияти жорий қилинди. Эндиликда йиллик даромади 100 миллион сўмгача бўлган хонандалар қатъий солиқ ёки ўз ихтиёрига кўра, декларация асосида даромад солиғини тўлайди. Агар маблағи 100 миллион сўмдан зиёд бўлса, улар айланмадан олинадиган солиқ тўлайди. Даромад бир миллиард сўмдан ортса, фойда солиғи ва ҚҚС тўлаш талаб этилади.\nМабодо, хонанда ўз хоҳиши билан декларация асосида солиқ тўлайдиган бўлса, йиллик барча даромад ва харажатлари ҳисобини олиб бориши керак. Масалан, санъаткор йил мобайнида кўрсатган хизмати орқасидан 100 миллион сўм даромад топди, дейлик. У қўшиқ ёзиши, клип олиши, созандалари ва бошқа ижоди билан боғлиқ харажатларига сарфлаган пулларини ҳисоб-китоб қилади. Унга лицензия олаётган вақтда тўлаган давлат божини ҳам қўшади. 100 миллион сўмдан харажатларга кетган пулини айириб ташлайди ва охирида қанча маблағ қолса, шундан 12 фоизини даромад солиғига тўлайди.\nБу масала бўйича «Ўзбекконцерт»да Солиқ қўмитаси, Молия вазирлиги, Президент администрацияси билан биргаликда йиғилиш ўтказилди. Халқ артистларидан то ёш хонандаларгача қатнашган мажлисда янги тартиб муҳокама қилинди. Айрим масалаларга аниқлик киритиш устида иш олиб боряпмиз. Лекин ушбу норманинг йўлга қўйилиши хонандалар учун катта муаммо эмас. Бу борада улардан эътирозлар ҳам эшитмадик. Айни пайтда «Ўзбекконцерт» билан биргаликда солиқ тўлаш механизмини ишлаб чиқяпмиз.\nФазлиддин Умаров, Давлат солиқ қўмитаси раиси ўринбосари\nТадбирда таъкидланишича, 2019 йил якунига қадар концерт-томоша фаолияти билан шуғулланувчи бир нафар ижрочи томонидан йилига ўртача 7 миллион сўм (ижрочиларнинг рейтинг гуруҳига қараб 5,6 миллион сўмдан 46,2 миллион сўмгача) давлат божи тўланган. Лицензия эса уч ойдан беш йилгача берилган. Жорий йилдан бошлаб лицензия муддати қатъий бир йил этиб белгиланди.\nЛицензия олингандан сўнг ҳар ойда базавий ҳисоблаш миқдорининг бир баравари миқдорида тўланадиган пенсия бадали (ижтимоий солиқ) миқдори (223 минг сўм) ўзгаришсиз сақлаб қолинди.\n19:44, 03.06.2020 174985\n01:34, 10.08.2020 22\n01:12, 10.08.2020 1195\n01:03, 10.08.2020 1856\n00:52, 10.08.2020 2499\n22:52, 07.08.2020 129030\n23:58, 08.08.2020 117963\n22:32, 08.08.2020 115754


Мусулмон боланинг китобчаси – Islom Nuri\nМусулмон боланинг китобчаси\nЭътикод, тарих, ибрат, одоб\n(Мактаб ёшидаги болалар учун илк Ислом дарслари)\nХассон ибн Собит\n1424 х. – 2003 м.\nОта-оналар ва устозларга\nФарзандимиз ёшлигидан бошлаб эътикодли, билимли, одобли, ва гайрат-шижоатли бўлиб усиши учун унга кандай тарбия бермогимиз керак? Болага гўдаклик чогида нималарни ўргатиш лозим? Бунинг учун кайси адабиётларга мурожат килсак бўлади? Табиийки, бу саволларнинг жавоби жуда хам ўнгай эмас. Болажонларнинг исломий кутубхонаси хали анча кашшок. Кўлингиздаги китобча шу муаммони хал килиш йўлидаги кичик бир кадамдир. Китобчада катталар учун хам мухим саналадиган маълумотлар ёш боланинг онгига мос равишда, содда усул билан болалар тилида хикоя килинади.\nБоламизнинг тарбияси мукаммал бўлишига эришиш максадида унга ёшлигидан бошлаб хар сохадан шингил-шингил маълумотлар бериб боришимиз жуда фойдалидир. Болани хар бир нарса ва вокеадан ибрат олишга, тугри хулоса чикаришга ўргатишимиз зарур. Бу ўринда тарихий мисолларга мурожаат килишнинг ахамияти катта. Ушбу китобчанинг услуби мана шу йўналишдадир. Унда оламнинг яралиши хакида кискача тушунча берилади. Аллох, дин, пайгамбарлар ва хоказо бошка мавзулар навбат билан бирма-бир зикр килинади. Дарс давомида керакли хулосалар чикариб борилади. Булар боланинг ёшлик чогида билиб олиши зарур бўлган бирламчи маълумотлардир. Зеро, бу билимлар боланинг рухиятига таъсир килади, уни покиза хаёт кечиришга ўргатади.\nКўпинча боланинг одобсиз ёки безори бўлиб колиши, ота-онасининг гапига кулок солмай ўсиши, ўсмир бўла туриб хам ибодатга астойдил киришиб кетолмаслиги унга Аллох, фаришталар, дин, пайгамбарлар, Киёмат, жаннат, дўзах ва хисоб-китоб хакида унинг ёшига мос равишда тушунтирилмаганидан хам келиб чикади. Агар бола билан бу мавзуларда чиройли ва мунтазам сухбатлар ўтказиб турилса, унинг хулки одобида, илм ва ибодатга кизикишида албатта ижобий ўзгаришлар пайдо бўлади, иншоаллох.\nОта-оналар ва устозлар хар куни ёки кун ора бу китобдан биттадан дарсни боланинг ўзига овозини чикартириб ўкитадилар. Зарур бўлса, ўзлари ўкиб берадилар. Кейин ундаги мавзуни эхтиёжга караб кенгайтириб тушунтирадилар. Ундан сўнг боладан тушунган нарсасини гапириб беришни сўрайдилар. Хар бир дарс сўнгида берилган коидани ўкувчининг кобилиятига караб, ёд олишни тавсия этадилар. Ўтилган дарсни мустакил ўкиб тайёрлашни топширадилар. Эртаси куни боладан кечаги дарс ва унинг сўнггидаги коидани сўрайдилар.\nРисолада иймон ва Ислом рукнлари баён килинмаган. Улар алохида китобларнинг мавзусидир. Ушбу китобчанинг вазифаси – болага Ислом дини хакида бирламчи тушунча беришдан иборат.\nРисолани тайёрлашда мўътамад манбалардан, жумладан, Имом Исбахонийнинг\n«Сифатул-жанна» ва Имом Байхакийнинг «Исботу азобил-кабр» китобларидан


Суриштирув 290 16.08.2019 08:10:03\nЖорий йилнинг 5 август куни Сурхондарё вилояти Иқтисодий жиноятларга қарши кураш департаменти ва ДХХ Сурхондарё вилоят бошқармаси билан ҳамкорликда Термиз шаҳар ҳокимлиги ҳузуридаги хўжалик ҳисобида уй-жойдан фойдаланиш ва таъмирлаш бошқармаси якка тартибдаги уй-жойларни расмийлаштириш бўлими мутахассиси 1980 йилда туғилган, Н.С. Термиз шахрида савдо дўкони қуриб, тадбиркорлик фаолиятини амалга оширишни режалаштирган фуқаро С.А.дан унинг ep ажратиш тўғрисидаги мурожаатини ижобий ҳал қилиб бериш эвазига 500 АҚШ доллари микдорида пул маблағини пора сифатида олаётган вақтида жиноят устида қўлга олинган.\nҲозирги вақтда иқтисодий жиноятларга қарши кураш департаменти Термиз шаҳар бўлими томонидан Н.С. га нисбатан Ўзбекистон Республикаси ЖКнинг 168 моддаси билан жиноят иши қўзғатилди.\nБундан ташқари, жорий йилнинг 5 август куни Сурхондарё вилояти иқтисодий жиноятларга қарши кураш департаменти ва ДХХ Сурхондарё вилоят бошқармаси билан ҳамкорликда ўтказилган фаол тадбир давомида “Сариосиё Дон” МЧЖга қарашли “Узун таббарук” филиали омбор мудири 1961 йилда туғилган, А.М. ўзининг моддий жавобгарлигида бўлган 10 т буғдой маҳсулотини 17 млн. сўмга баҳолаб олдиндан 9 млн. сўмни олиб, маҳсулотни сохта ҳужжат асосида омбор ҳудудидан олиб чиқиб берган.\nУ “Сариосиё Дон” МЧЖ ҳайдовчиси Б.Г. буғдой маҳсулотини мижоз М.У.нинг яшаш манзилига олиб бориб тўккандан сўнг, қолган 8 млн. сўм пулни олаётган вақтида ашёвий далиллар билан ушланган.\nДастлабки суриштирув давомида Б.Г. бy пуллар А.М.га тегишли эканлиги тўғрисида кўрсатма берган, натижада А.М. Б.Г.дан ушбу маблағни олаётган вақтида қўлга олинган.\nҲозирги вақтда иқтисодий жиноятларга қарши кураш департаменти Узун туман бўлими томонидан юқорида номи келтирилган шахсларга нисбатан Ўзбекистон Республикаси ЖКнинг 167 ва 168 моддалари билан жиноят иши қўзғатилди.\nБундан ташқари, вилоят прокуратураси томонидан ваколат доирасида “Сариосиё Дон” МЧЖга қарашли “Узун таббарук” филиалида сақланаётган дон маҳсулотлари миқдори қайта ўлчовдан ўтказилмоқда.


Иқтисодиётни ривожлантириш учун Ўзбекистонда нима ишлаб чиқарган маъқул? | Fayzbog.uz\n“Kommersant.uz” нашри Беҳзод Ҳошимовнинг Ўзбекистон иқтисодиётини ривожлантириш учун Ўзбекистонда нима ишлаб чиқарган маъқул номли таҳлилий мақоласини чоп этди.\nБеҳзод Ҳошимов– иқтисодчи, Мэдисон (АҚШ)даги Висконсин университети бизнес мактаби докторанти. 2016 йил май ойидан Вайнарт тадбиркорлик марказида тадқиқотчи бўлиб ишлайди. Висконсин университети иқтисодиёт магистри, Сингапурдаги Нанянг технология университети математика бакалаври даражаларига эга. Висконсин университети жамоаси вакили сифатида Федерал захира тизими томонидан 2015 ва 2016 йилларда ўтказилган монетар сиёсат соҳасидаги энг яхши таклифлар танловида қатнашган.\nИқтисодий тараққиёт ҳақида сўз кетганда, илм-фанда шундай баҳсли масала кўтарилади: қолоқ мамлакатлар ривожланган мамлакатларга етиб олиши учун етарли шарт-шароитлар қандай бўлиши лозим? Таъкидлаб ўтаман, зарурий шарт-шароитлар узоқ вақтдан буён умумий (илмий) келишув нуқтаси саналади. Барча зарурий талабларнинг қондирилиши, табиийки, юз фоизлик муваффақиятни кафолатламайди, улар “зарурий” деб бежиз номланмаган. Аксинча, бу шартларнинг бажарилмаслиги инқирозга учрашни кафолатлайди.


Samsung Galaxy Tab S2 8.0 дунёдаги энг ингичка планшет бўлиши мумкин » Скачать музыку бесплатно новинки музыки 2016-2017\nКомментариев: 0 Просмотров: 763 Дата: 4-06-2015, 11:37 Хитой телекоммуникацион ускуналарни сертификатлаштириш маркази сайтида high-end-синфидаги Galaxy Tab S2 8.0 планшетининг кўрсаткичлари ҳақидаги маълумотлар ва сурати чоп этилди, деб ёзади Kun.uz. Samsung компанияси яқин орада бу планшетни намойиш қилиши кутилмоқда.Қурилмада 1,9 ГГц такт частотасига эга 8 ядроли процессор (тахминларча, компаниянинг шахсий процессори Exynos 7420) қўлланган. Тезкор хотира 3 Гб ни, флеш-модуль сиғими 16 Гб ни ва кўпроқни ташкил қилади (microSD-картаси ҳисобига оширилади).Планшет 2048×1536 кўрсатиш қобилиятига эга 8 дюймли AMOLED дисплейи билан жиҳозланган. Планшетнинг олдида 2 Мп ли камера, орқасида 8 Мп ли камера ўрнатилган. Планшет тўртинчи авлод LTE мобиль тармоқларини қўллаб-қувватлаши айтилган.Планшетнинг оғирлиги 260 граммни, ўлчамлари 198,2×134,5×5,4 мм.ни ташкил қилади. Планшет бундай қалинлик билан 8-дюймли планшетлар тоифасида дунёдаги энг ингичка планшет номини олишга даъвогарлик қилиши мумкин. Планшет Android Lollipop операцион тизими ўрнатилган ҳолда сотилади.


АҚШ Россиядан Гутадаги оч болалар учун ёрдамни ўтказиб юборишини сўраяпти\nСейшанба, 05 Декабр 2017 15:14\nАҚШ давлат департаменти Россиядан Асад тузумига босим ўтказиб, қамалдаги Шарқий Гута вилояти болалари учун озиқ-овқат ва дори-дармонларни ўтказиб беришини сўраяпти. Бу ҳақида Давлат департаменти воизи Назар Наорт маълум қилди.\n«Шарқий Гутада вазият жуда оғир», – деди у.\nЭслатиб ўтамиз, бу ҳудудни мана бир неча йилдирки Асаднинг шафқатсиз тузуми қамал остида ушлаб турибди.\nБМТнинг ўз назорати остида ҳудудга, ҳеч бўлмаса, болалар учун мунтазам гуманитар ёрдам йўлаги ташкил этиш ҳақидаги кўп сонли талаблари Асад ҳукумати томонидан эътиборсиз қолдириляпти. Фақат баъзи-баъзида, бир неча йилда бир марта тузум пиар учун бир-икки юк машинасини ўтказиб қўяди. Бу ёрдам узоғи икки ҳафтага етади, холос.\n«Буларнинг бари, шубҳасиз, Кремлнинг тасдиғи билан бўляпти, худди Асаднинг бошқа шафқатсизликлари каби. Чунки Москванинг биргина танқидий гапи билан Асад исталган одамни исталган жойга киритиши мумкин. Аммо Ленинград блокадасини илоҳийлаштирадиган давлат Шарқий Қуддус аҳолисини очдан ўлдиришни маъқул кўряпти, худди уларнинг аждодларини нацистлар қирганидек», дейди Давлат департаменти воизи.\n«Очликдан ўлаётган оилалар билан сиёсий ўйинлар ўйнаманг, у ерда урушни тўхтатинг, зўравонликка чек қўйинг ва ҳудудга БМТ инсонпарварлик ёрдами зудлик билан киритилишини таъминланг», – деди Москвага қарата Давлат департаменти вакили.\nУшбу бўлимдаги бошқа мақолалар: « Ироқда ИШИД устидан ғалаба шарафига парад бўлиб ўтади Европа парламенти Фаластин давлатини тан олишга чақиряпти »


Адлия вазирлигидан яна бир ташаббус ёхуд...\n«Бугун журналистнинг мавқеи кўтарилмоқда. У суд жараёнидаги нохолисликдан тортиб собиқ Бош прокурорнинг иши бўйича изоҳ талаб қилмоқда. Қонун устуворлиги, ҳуқуқий профилактика самарадорлиги учун тинмай қалам тебратмоқда.\nБу нима дегани? Бу журналист учун ўзининг жамият «пульси» эканлигини ҳис этиши, ОАВ фақатгина 67-моддада эмас балки янгиланаётган Ўзбекистонда ҳам «тўртинчи ҳокимият» мавқеини эгаллаши учун марду-майдон дегани...»\nЎзбекистон Республкаси Адлия вазирлигининг яна бир ташаббуси шундай сўзлар остида ўтди. Юристлар малакасини ошириш маркази томонидан Навоий вилоятида оммавий ахборот воситалари вакиллари учун «Журналистика: ҳуқуқий амалиёт ва кўникмалар» мавзусида ташкил этилган илк ўқув-семинарида таҳлилий хулосалар, соҳага оид муаммоларни бартараф этиш бўйича таклифлар ишлаб чиқилди.\nТашкил этилган 2 кунлик ўқув-семинарида долзарб мавзулар:\nОммавий ахборот воситалари фаолиятининг ҳуқуқий кафолатлари;\nЖурналистнинг ҳуқуқлари ва мажбуриятлари;\nАхборот олиш ва тарқатиш кафолатлари;\nАхборот тарқатишда инсон шаъни, қадр-қимматини ҳимоя қилиш ва жавобгарлик;\nЎзбекистонда амалга оширилаётган суд-ҳуқуқ соҳасидаги ислоҳотларнинг устувор йўналишлари ва уни оммавий ахборот воситаларида ёритиш масалалари;.\nЖамиятнинг ҳуқуқий маданиятини юксалтириш ва унда оммавий ахборот воситаларининг ишитрокини таъминлаш;\nҚонун ҳужжатлари лойиҳаларини тайёрлаш, муҳокама қилиш, экспертизадан ўтказиш ва қабул қилиш, қонунчиликни шарҳлаш бўйича интерактив усулларда ўқув машғулотлари ташкил этилди.\nЎқув-семинари якунида Навоий вилоятида фаолият кўрсатаётган ОАВ ходимларига Адлия вазирлигининг махсус сертификатлари топширилди.


Аламли мағлубиятга чидолмаган Неймар ва Доннарумма уришиб кетди\n10 март, 13:43\nЧемпионлар лигаси нимчорак финалнинг жавоб учрашувида “Пари Сен-Жермен” ҳисобни очганига қарамай, иккинчи бўлимда Карим Бенземадан учта гол ўтказиб юборди.\nНуфузли турнирни тарк этган Париж жамоаси футболчилари беллашувдан кейин Неймар ва Доннаруммани ажратиб қўйишга мажбур бўлди.\nMarca нашрининг ёзишича, бразилиялик юлдуз италиялик посбонни рақибнинг биринчи голида хатога йўл қўйганликда айблаган. Бунга жавобан Жанлуижи иккинчи гол Неймарнинг ишончсиз ўйинидан кейин вужудга келганини айтган.\nДаҳанаки жанг ҳақиқий муштлашувга айланиб кетишига бир баҳя қолган. Бироқ ПСЖнинг қолган ўйинчилари ҳар икки футболчини ажратиб қўйди.\nТаъкидлаш жоизки, ПСЖдаги жанубий америкалик легионерлар ва Европа чемпионатининг энг яхши ўйинчиси, деб топилган Жанлуижи Доннарумма ўртасида яширин зиддият бор.\nНеймар ва Месси етакчилигидаги жанубий америкаликлар дарвозани уларнинг қитъадоши Кейлор Навас қўриқлашини истайди. Бу борада улар бош мураббий Маурисио Почеттинога босим ўтказиб келиши ҳақида кўп хабарлар тарқатилган эди.


ГРИППДАН ЭҲТИЁТ БЎЛИНГ — Пахтакор29\nКенг тарқалган ўткир юқумли касаллик гриппни вируслар кўзғатиб, уларнинг A, Ap А2, В, С турлари маълум. Вируслар вақт-вақти билан антиген тузилишини ўзгартириб туради. Жумладан, А турининг ўзида антиген хусусиятига қараб A (Н1N1), А (Н1N2) антигенли вируслар фарқ қилинади. Ўзбекистонда, асосан, А, айрим ҳолларда, В тури учрайди. Грипп вируслари жуда беқарор; хона шароитида бир неча соатдан сўнг юқиш эҳтимоли йўқолади, қуёш нури таъсирида тез нобуд бўлади. Паст ҳароратда, айниқса, ҳаво ҳарорати 0° дан паст бўлганда вирус узоқ сақланади. Шу сабабли грипп касаллиги совуқ мавсумда кўпроқ кузатилади. Дезинфекцияловчи воситалар (хлорамин, хлорли оҳак эритмалари, формалин, кислота ва ишқорлар) таъсирида вируслар тез нобуд бўлади. Исириқ тутуни ҳам грипп вирусларини ўлдиради.\nИнфекция манбаи бемор, у аксирганида, йўталганида, гаплашганида вирус ҳаво заррачалари ва сўлак томчилари билан атроф муҳитга тарқалади. Айниқса, касалликнинг дастлабки кунларида вирус бемор организмидан кўплаб ажралиб яқин атрофдаги одамларга нафас йўллари орқали тушади.\nАҳолининг барча табақалари бу касалликка мойил. Нимжон, турли хасталикларга чалинган одамларга грипп тез юқади. Жисмонан бақувват, чиниққан одамларда касаллик кам кузатилади.\nКасалликнинг яширин (инкубацион) даври жуда қисқа – бир неча соатдан 1-2 кунгача. Касаллик тўсатдан бошланади. Соғлом юрган одам бирдан мазаси қочиб эти увишади, лоҳас бўлади, ҳарорати кўтарила бошлайди. Орадан 1-2 соат ўтгач, касалликнинг асосий аломатлари намоён бўлади. Иситма қисқа вақт ичида 39 – 40° гача кўтарилади, бемор жунжикиб, совқотади, қалтирайди. Ҳарорат кўтарилиб бўлгач, беморнинг бадани қизийди, бетоқат бўлади. Аъзои бадани, боши, қўл-оёқ мушаклари зирқираб оғрийди. Айниқса, пешона ва чакка соҳасида оғриқ кучли бўлади. Баъзан беморнинг боши айланиб, кўзи тинади. Кўз ёшланади, қизариб кетади, кўз соҳасида оғриқ бўлади. Бурун «битиб» қолади, нафас олиш қийинлашади, томоғи оғрийди, оғзи кақрайди, қуруқ йўтал пайдо бўлади. Грипп енгил, ўртача ва жуда оғир ўтади. Касаллик оғирроқ кечганда кўнгил айниши, қусиш, бурун қонаши ҳам мумкин.\nГрипп кексалар ва болаларда анча оғир кечади, организмда илгаридан мавжуд бўлган сурункали касалликлар, одатда, зўраяди, баъзан бошқа касалликлар – зотилжам қўшилади. Касалликдан кейин ўпка шамоллаши, буйрак, мия пардалари нерв тугунлари ва толаларининг яллиғланиши каби асоратлар кузатилади.\nДаволаш. Грипп билан оғриган беморни касалхонага ётқизиш шарт эмас, уйда алоҳида хонада ётгани маъқул. Фақат касаллик оғир кечган ҳолларда бемор касалхонага ётқизилади. Касалликнинг оғир-енгил ўтишидан қатьий назар, бемор ётиши лозим. Вирусларга таъсир этувчи Ремантадин, Интерферон каби дорилар фақат дастлабки кунларда қўлланилса яхши наф беради. Ширчой, лимонли мураббо (айниқса, малина, смородинали), қатиқ, қоқурум ичиб терлаш бемор аҳволини яхшилайди. Шифокор тавсияси билан оғриқ қолдирувчи дорилар ва антибиотиклар тавсия этилади.\nОлдини олиш. Грипп тарқалиш эҳтимоли бўлган кезлари махсус профилактика мақсадида вирусга қарши вакцина билан эмлаш ўтказилади. Вакцина бурунга томизилади. Гриппга қарши гаммаглоблин қилинади. Бурунга профилактика мақсадида Интерферон томизиб туриш, Оксолин мойи суртиш, бемор бор хонада исириқ тугатиб туриш мақсадга мувофиқ.\nАлижон Жўраев, ТТБ юқумли касалликлар бўлими мудири.\nҲасанбой Сайдалиев, эпидемиолог.\nФайзулло Назруллаев, координатор.


ҲЕЧ КИМ МЕҲР ВА ЭЪТИБОРДАН ЧЕТДА ҚОЛМАСИН! » Томди тумани хокимлиги - Навоий вилояти\nЎзбекистон Республикаси Президентининг карори\n“Наврўз” байрам тадбири Янги Томди марказидаги Маданият ва аҳоли дам олиш марказида бўлиб ўтди.\n8-март Халқаро хотин-қизлар куни байрами кенг нишонланди.\nТомди туман КЕНГАШИНИНГ навбатдан ташқари қириқинчи сессияси бўлиб ўтди.\nБош сахифа » Хужжатлар » Давлат дастурлари » ҲЕЧ КИМ МЕҲР ВА ЭЪТИБОРДАН ЧЕТДА ҚОЛМАСИН!\nХужжатлар » Давлат дастурлари –\nҲЕЧ КИМ МЕҲР ВА ЭЪТИБОРДАН ЧЕТДА ҚОЛМАСИН!\nЖорий йилнинг 29 феврал куни туманимиздаги кўп тармоқли марказий поликлиникаларда “Соғлом она ва бола йили” Давлат дастури доирасида “Ҳеч ким меҳр ва эътибордан четда қолмасин!” шиори остида чуқурлаштирилган тиббий кўрик ўтказилди.\nУшбу тиббий кўрикда терапевт, хирург, педиатор, гинеколог, невропатолог, онколог, лор, окулист, дерматолог, эндокринолог, инфекционист, фтизиатр ва бошқа мутахассислар уруш ва меҳнат фронти фахрийлари, ёши улуғ инсонлар, хотин-қизлар ва болалар саломатлигини назоратдан ўтказишди.\nШунингдек, ногирон ва хаста фахрийлар кўчма тиббий гуруҳлар томонидан ўз яшаш жойларида кўрикдан ўтказилиб, уларга керакли ёрдамлар кўрсатилди.\n- Ушбу тадбир давомида Томди туманидан 712 нафарга яқин аҳоли тиббий кўрикдан ўтди, - дейди туманидаги кўп тармоқли марказий поликлиника бош шифокори Ешниязова Жангул. - Касалликлари аниқланган беморларнинг 17 нафарига вилоятимиз шифохоналарида, тиббиёт марказларида даволаниш учун тавсиялар берилди.\nМуаллиф info 16-03-2016, 16:47\nМЕҲНАТ ФАХРИЙЛАРИ ЭЪЗОЗИМИЗДА\nХужжатлар » Давлат дастурлари\nКексалар учун тиббий кўрик\nФахрийлар тиббий кўрикдан ўтказилди.\nАҳолига малакали тиббий хизмат кўрсатиш ахволи\n“Ҳеч ким меҳр ва эътибордан четда қолмасин”


14.08.2018 16:49 0 2765\nЯқинда Фейсбукда бир лавҳага кўзим тушиб қолди. Воқеа Полшада қайд этилган. Катта трассадан ўтиб кетаётган машиналардан биридаги йўловчи ойнадан турли шиша идишларни улоқтирди. Кейинги машинадаги одам ўша машинани тўхтатиб танбеҳ берди. Шиша улоқтирган йўловчи узр сўради ва ташлаган нарсаларини йиғиштириб олди. Эътиборлиси, бошқа ҳайдовчилар ҳам тўхтаб, бу ҳаракатни маъқуллашди, яъни ҳеч ким озодалик, атроф-муҳит ободлигига бефарқ бўлишмади.\nРоссияда ўтказилган футбол бўйича Жаҳон чемпиоантида ҳам японияликларнинг ўйиндан сўнг стадионни ҳар хил чиқиндилардан тозалаши кўпчиликнинг эътирофига сазовор бўлди. Айниқса, Япония терма жамоаси аъзоларининг ўйинда ютқазиб, чемпионатни тарк этаётганига қарамасдан, ўзларига ажратилган хонани тозалаб, стол устига «Раҳмат» деган ёзувнинг қолдириши ҳам юксак маданият белгиси. Ёки бўлмаса, ҳаж мавсумида икки япониялик ҳожининг атрофда сочилиб ётган «баклашка»ларни йиғиштириб юриши ҳам уларнинг тозаликка бўлган эътибори нақадар юксаклигини кўрсатиб, ҳамманинг ҳайратига сабаб бўлди.\nБизнинг бу борада улардан кам жойимиз борми? Албатта, йўқ. Азалдан саҳарлаб келинлар, уй соҳибалари хонадонлари атрофини аввал сув сепиб, тозалаб супуришган. Туй-маракалар олдидан қўшнилар ёппасига ҳашар уюштириб, чала қурилишларни ниҳоясига етказишган. Тозалик, ободонликка катта эътибор қаратилган, қайси уй атрофи, кўча-куй нотоза бўлса, оқсоқоллар, маҳалла фаоллари танбеҳ бериб, бундай номаъқул ишларга барҳам беришган. Айниқса, сувга тупурган, ариқларга чиқинди ташлаганларга яхшигина сабоқ бериб қўйилган.\nКўп узоққа бормайлик, пойтахтимизда мана 2-3 ой бўлдики, ариқлар, каналлар атрофи тозаланиб, ободонлаштирилмоқда. Энди бу жойларни кўриб кўнглингиз яйрайди, қилса бўларкан-ку, деган ўй ўтади ичингиздан. Албатта, аслида кенг кўламда амалга оширилаётган «Обод қишлоқ», «Обод маҳалла» дастурларининг туб мақсади ҳам мамлакатимизни янада обод қилиш, энг муҳими, одамларнинг, айниқса, ёш авлод қалбида «Ободлик кўнгилдан бошланади», деган ғояни мустаҳкам шакллантиришдир.\nЮртимизда бир хайрли анъана бор — ҳар йили катта байрамлар арафасида умумхалқ хайрия ҳашарлари ўтказилади. Шу баҳона кўп жойлар тозаланиб, обод бўлиб, мафтункор қиёфага киради. Бу йилги ҳашар Мустақиллик байрамининг 27 йиллиги ҳамда Қурбон ҳайити байрамлари арафасида, яъни 18-19 август кунлари ўтказилади.\nБугун, 14 август куни Ўзбекистон Республикаси Вазирлар Маҳкамасида Бош вазир Абдулла Арипов раислигида ушбу масалаларга бағишланган видеоселектор йиғилиши ўтказилди. Унда Бош вазир ҳашарни техника хавфсизлик қоидаларига тўлиқ риоя этган ҳолда ташкил этиш ҳамда ҳашарчиларнинг хавфсизлигини таъминлашга катта эътибор бериш зарурлигини таъкидлади. «Ҳашар миллий қадриятимиз, айниқса, муқаддас қадамжолар, қабристонларни обод этиш муҳим вазифамиз бўлиши керак», — деди Бош вазир.\nЙиғилишда Ўзбекистон экологик ҳаракати ва Олий ва ўрта махсус таълим вазирлиги жойлардаги аҳоли дам олиш масканларида ҳашар ўтказиш ташаббуси билан чиққани маълум қилинди. Унда, шунингдек, Қурбон ҳайитини муносиб тарзда, юқори савияда ўтказиш, тадбирлар ўтадиган жойларда жамоат тартибини сақлаш ва хавфсизликни таъминлаш борасида ташкилий вазифалар белгилаб берилди. Хусусан, Қурбон ҳайити муносабати билан ҳайит намози ўқиладиган 2 мингга яқин масжидларда, 8,5 мингдан ортиқ муқаддас қадамжоларда, қабристонларда, шунингдек, истироҳат боғлари, бозорлар ва одамлар гавжум бўладиган жойларда аҳоли учун барча зарур шарт-шароитлар яратилади.\nМутасаддиларга бозорларда савдо хизматини юқори савияда йўлга қўйиш, нарх-навонинг сунъий равишда ошишининг олдини олиш бўйича зарур тадбирлар белгилаш вазифалари топширилди. Айниқса, байрам кунлари жойларда ташкил этиладиган савдо расталари ва умумий овқатланиш шохобчаларида санитария-гигиена қоидаларига риоя қилинишини таъминлаш зарурлиги юзасидан Соғлиқни сақлаш вазирлигига алоҳида топшириқлар берилди.\nЮқорида японияликларнинг озодаликка бўлган эътибори ҳақида мисоллар келтирдик. Кунчиқар мамлакатда экологик маданият, теварак-атрофга ҳурмат билан қараш, табиатни асраб-авайлаш болаликдан шакллантириларкан. Шунинг учун бу тарбия японияликларнинг қон-қонига сингиб кетган ва биз бунинг исботини кўрдик. Албатта, биз ҳам оиламизда фарзандларимизни покизалик руҳида тарбияласак, Ватанимизнинг ҳар бир жойи ўз уйимиз каби саранжом-саришта, тоза бўлиши кераклигини уларнинг руҳига жойлай олсак, кўнгил ва юрт ободлигига эришган бўламиз.\nЖамият 21/05, 23:05


Зиёданинг хитга айланган «Мени деб» таронасига ишланган клип премьера қилинди — видео - 15 Апреля 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная / Bosh sahifa » 2022 » Апрель » 15 » Зиёданинг хитга айланган «Мени деб» таронасига ишланган клип премьера қилинди — видео\nУнда ёш актёрлар роль ижро этган\nХонанда, актриса Зиёда Қобилованинг «Мени деб» қўшиғига ишланган клип премьера қилинди.\nУшбу клипнинг режиссёр ва актёри Жамшид Исохўжаев. Бош роль актрисаси эса Райҳон Асадова. Мусиқаси хонанда Ҳамдам Собиров томонидан яратилган.\nКлип воқеалари Туркияда суратга олинган. Унда Жамшид Исохўжаев ҳамда Райҳон Асадова севишганлар ролини ижро этган. Актёр Райҳонни тасодифан учратади ва уни севиб қолади. Шундан сўнг севгилисини излашни бошлайди. Райҳон йигит уни қидираётганини билгач, ўзи Жамшид Исохўжаевнинг олдига боради.


Президент Мирзиёев Ўзбекистонда янги давр очди – NDT | Qalampir.uz\nПрезидент Мирзиёев Ўзбекистонда янги давр очди – NDT\nЖамият\t26 Январь 12:32 18042\nОхирги вақтларда хорижий давлатлар медиасида Ўзбекистон ва Шавкат Мирзиёев, у олиб бораётган сиёсатга бағишланган мақолалар тез-тез бўй кўрсатяпти. Шундай мақолалардан бири “New Delhi Times” нашри томонидан эълон қилинди. Унинг муаллифи доктор Анкит Сривастана.\nМақолада Шавкат Мирзиёев Ўзбекистон Президенти бўлгач, мамлакат фақатгина ҳар томонлама ривожланишда қиёси йўқ даврни ўтказибгина қолмай, шу билан бирга халқаро майдондаги позициясини мустаҳкамлаган ва Марказий Осиёдаги етакчи давлатга айлангани таъкидланган.\n“Шавкат Мирзиёев Ўзбекистонда ислоҳот курашчиси деб эълон қилинди”, деган мақола муаллифи.\nАнкит Сривастана Шавкат Мирзиёевнинг ҳокимиятга келишини ҳам эслатиб ўтган. У Биринчи Президент Ислом Каримовнинг вафотидан кейин 2016 йил сентябрда Олий Мажлис томонидан давлат раҳбари вазифасини бажарувчи этиб тасдиқланган. Кейинроқ 2016 йил декабрда ўтказилган сайловда тўлиқ муддатга Президент этиб сайланган. 14 декабрда эса расман янги лавозимда ишга киришган.\n“Мирзиёев лавозимга келиши билан демократик ва иқтисодий ўсишни таъминлаш учун қатъий қарорлар қабул қилди. Унинг қарашлари қуйидаги фикрида янада яхши акс этган: “Ҳукумат халққа хизмат қилиши керак, аксинча эмас”. Мирзиёев Ўзбекистон савдо ва инвестициялар учун очиқлигини таъкидлади”, дейилади мақолада.\nЎзбекистоннинг 2017-2021 йилларга мўлжалланган миллий ривожланиш стратегияси янги Президент қарашлари билан қабул қилингани қайд этилган. Ўзбекистонни 2017-2021 йилларда ривожлантириш стратегиясининг бешта устувор йўналиши белгилаб олинган:\n1. Демократик ислоҳотларни чуқурлаштириш ва мамлакатни модернизация қилишда Олий Мажлис, сиёсий партияларнинг ролини янада кучайтириш, давлат бошқаруви тизимини ислоҳ қилиш.\n2. Суд ҳокимиятининг чинакам мустақиллигини таъминлаш, суднинг нуфузини ошириш, суд тизимини демократлаштириш ва такомиллаштириш, фуқароларнинг ҳуқуқ ва эркинликларини ишончли ҳимоя қилиш кафолатларини таъминлаш.\n3. Макроиқтисодий барқарорликни янада мустаҳкамлаш ва юқори иқтисодий ўсиш суръатларини сақлаб қолиш, таркибий ўзгартиришларни чуқурлаштириш, миллий иқтисодиётнинг етакчи тармоқларини модернизация ва диверсификация қилиш ҳисобига унинг рақобатбардошлигини ошириш, қишлоқ хўжалигини модернизация қилиш ва жадал ривожлантириш, иқтисодиётда давлат иштирокини камайтириш, хусусий мулк ҳуқуқини ҳимоя қилиш ва унинг устувор мавқеини янада кучайтириш, кичик бизнес ва хусусий тадбиркорлик ривожини рағбатлантиришга қаратилган институционал ва таркибий ислоҳотларни давом эттириш, шунингдек, Вилоят, туман ва шаҳарларни комплекс ва мутаносиб ижтимоий-иқтисодий ривожлантириш, уларнинг мавжуд салоҳиятидан самарали ва оптимал фойдаланиш.\n4. Аҳоли бандлиги ва реал даромадларини изчил ошириш ва ишчи ўринлари яратиш, аҳолини ижтимоий ҳимоя қилиш ва соғлиқни сақлаш тизимини такомиллаштириш, хотин-қизларнинг ижтимоий-сиёсий фаоллигини ошириш, Арзон уй-жойлар барпо этиш бўйича мақсадли дастурларни амалга ошириш, аҳолининг ҳаёт шароитлари яхшиланишини таъминловчи йўл-транспорт, муҳандислик-коммуникация ва ижтимоий инфратузилмани ривожлантириш ҳамда модернизация қилиш, таълим ва фан соҳасини ривожлантириш, ёшларга оид давлат сиёсатини такомиллаштириш.\n5. Хавфсизлик, миллатлараро тотувлик ва диний бағрикенгликни таъминлаш йўналишлари ҳамда Чуқур ўйланган, ўзаро манфаатли ва амалий ташқи сиёсат соҳасидаги устувор йўналишлар.\n“Шавкат Мирзиёевнинг президентлиги бу мажбуриятларни амалга оширишни таъминлади. Депутатлар одамлар билан мулоқот қилишга ва мунтазам равишда ўз округига боришга ундаляпти”, дейди муаллиф.\nКўрилган чоралар мамлакат сиёсий тизими учун ижобий натижалар бергани ҳамда сиёсатчилар ва сиёсий партияларнинг жамоатчилик орасида обрўси ошишига олиб келгани, Ўзбекистоннинг фуқаролик ва сиёсий манзараси сезиларли ўзгаргани қайд этилган.\nЖамоат ташкилотлари ва ОАВга нисбатан либерал муҳитда фаолият юрита бошлагани, сиёсий жараёнларга нисбатан душман эмас, ҳамкор бўлишни бошлагани Мирзиёев президентлигининг ютуғи сифатида эътироф этилган.\nБошқарувда шаффофликни оширишда ютуқларга эришилгани, натижада Transparency International ҳаракатининг 2019 йилдаги “Коррупцияни қабул қилиш индекси”да Ўзбекистоннинг ўрни сезиларли яхшилангани айтиб ўтилган.\nШавкат Мирзиёев ҳокимиятда яна қоладиган бўлса, Ўзбекистоннинг рейтингдаги ўрни янада яхшиланиши аниқ экани алоҳида таъкидланган.\n“Шавкат Мирзиёевнинг иқтисодий ислоҳотлари ижобий натижалар беришни бошлади. COVID-19 пандемияси дунё иқтисодиёти ривожига зарба бергунича Ўзбекистонда ҳавас қилгулик ўсиш суръати кузатилган”, дейди доктор Сривастана.\n2020 йилнинг биринчи ярмида Ўзбекистон ялпи ички маҳсулоти 0,2 фоизга кўпайган. Жаҳон банки маълумотига кўра, Ўзбекистон ЯИМ 2019 йил биринчи ярмида 5,8 фоизга ўсган. ЖБ пронозига кўра, мамлакат иқтисодиёти 2021 йилда 4,3 фоизга, 2021 йилда 4,5 фоизга ўсади.\nМақолада қайд этилишича, Марказий Осиёда иқтисодий ўсиш суръати 3 фоизгача қайтиши кутиляпти.\nИқтисодий ҳамкорлик ва ривожланиш ташкилотининг кредит хавфи рейтингида Ўзбекистоннинг ўрни яхшиланган. Жаҳон банкининг Doing Business рейтингига кўра, мамлакат 7 поғона юқорилаб, 190 давлат орасидан 8-ўринни эгаллагани таъкидлаб ўтилган.\nЎзбекистоннинг COVID-19 га қарши кураш чоралари Жаҳон соғлиқни сақлаш ташкилоти томонидан эътироф этилгани ҳам эслатиб ўтилган. Шунингдек, мамлакатда миллий диагностика лабораториялари сони 60 тага етгани таъкидланган.\n“Шавкат Мирзиёев Марказий Осиё давлати сифатида Ўзбекистоннинг халқаро обрўсини оширди. COVID-19 пандемияси вақтида Шавкат Мирзиёев инфекция тарқалишига қарши чораларни ишлаб чиқишга бошчилик қилди. Ўзбекистон Қирғизистон ва Тожикистонга инсонпарварлик ёрдам кўрсатди”, деган мақола муаллифи.\nДоктор Анкит Сривастана Ўзбекистон Президентининг Марказий Осиёда ўзаро ҳамкорликни кучайтириш тарафдори эканини ҳам эслатган ва уни олқишлаган.\n“Ўзбекистоннинг бу таклиф ва ташаббуси Марказий Осиё давлатларидаги иқтисодий ва минтақавий вазиятни мустаҳкамлабгина қолмай, региондаги хавфсизликни ҳам оширади”, дейди у.\nМақолада Шавкат Мирзиёевнинг Афғонистон борасидаги қарашларига ҳам тўхталиб ўтилган.\n“Ўзбекистон Президенти Афғонистоннинг иқтисодий ва ижтимоий ривожланиши учун БМТнинг Афғонистон бўйича доимий комиссиясини тузишни таклиф қилди. Бу Афғонистондаги ҳар қандай тинчлик жараёни афғон халқининг танловига тўғри келиши керак деган принципга мос”, дейилади мақолада.\nМуаллиф сўзи сўнгида Шавкат Мирзиёевнинг ҳам ички, ҳам ташқи сиёсати муваффақиятли бўлганини қайд этган. Шунингдек, халқаро муносабатларда Ўзбекистон Марказий Осиёнинг минтақавий хавфсизлиги соҳасида етакчи ўйинчига айланаётгани таъкидланган.\n18 Апрель 17:04 48920\n19 Апрель 17:22 36531\n19 Апрель 11:39 24289\n19 Апрель 09:36 20135\n19 Апрель 08:24 18219


Чортоқдаги хонадонда газ портлади, икки ёш бола касалхонага ётқизилди\nЖамият 17:11 / 19.07.2019 5444\n2019 йилнинг 18 июль куни Наманган вилояти Чортоқ тумани “Боғистон” МФЙ Ўзбекистон кўчаси 5-уйда газ ва ҳаво аралашмасининг чақнашидан ёнғин содир бўлган. Бу ҳақда Ўзбекистон Республикаси ФВВ ЁХББ ОАВ билан ҳамкорлик қилиш бўлинмаси хабар қилмоқда.\nЁнғинга 3 та ёнғин ўчириш бўлинмаси жалб этилган. Воқеа жойига етиб борган ёнғин ўчирувчиларнинг тезкор ҳаракатлари натижасида ёнғин бартараф этилган ва ёнғиндан уйнинг 120 кв.метр майдони сақлаб қолинган. Ёнғин оқибатида уйнинг 60 кв.метр майдонда томи, шифти ва ички жиҳозлари ёниб зарарланган.\nҲодисанинг келиб чиқиш сабаби юзасидан дастлабки суриштирув ишлари олиб борилганда уйдаги маиший газ баллонидан фойдаланиш қоидаларининг бузилишидан газ ва ҳаво аралашмасининг чақнаши юзага келган ва натижада уй эгасининг 2005 ва 2008 й.т. фарзандлари куйиш тан жароҳати олиб, шифохонага олиб кетилганлиги маълум бўлган. Болаларнинг аҳволи қониқарли.\n23:55 / 07.12.2019 438


соғлиқни сақлаш - xabar.uz\nЎзбекистон 2021 йилда соғлиқни сақлаш учун 2016 йилга нисбатан 13 баробар кўп маблағ ажратади.\nМурад Қурбанов Хўжайли тумани тиббиёт бирлашмаси бош шифокори, Республика онкология диспансери бош шифокори сингари масъул лавозимларда ишлаган.\nПрезидент Шавкат Мирзиёев Ўзбекистон соғлиқни сақлаш соҳаси ходимларига табрик йўллади.\nАҳолининг қарийб 30 фоизида юқори қон босими ва 46 фоизида холестерин миқдори нормадан ортиқ.\n«Гулистон тиббиёт кластери»га хорижий экспертлар жалб этилади\nҲар бир вилоят ҳокими бир ой муддатда ўз ҳудудида Сирдарё тажрибаси асосида илғор хорижий клиникалар билан ҳамкорликда «тиббиёт кластерлари»ни ташкил этиш бўйича таклиф киритиши белгиланди.\nШавкат Мирзиёев: «Энди вазирлик фаолиятига ҳеч ким аралашмайди»\nПрезидент соғлиқни сақлаш тизимини «тўлиқ ислоҳ қилиш» бўйича йиғилиш ўтказади\nБугун Шавкат Мирзиёев раислигида соғлиқ сақлаш масалаларига бағишланган селектор йиғилиши ўтказилади.


Kutubxona - Dilrabo Mingboyeva. Talant (hikoya) / Kiril\nSiz shu sahifadasiz: Dilrabo Mingboyeva. Talant (hikoya) / Kiril\nАсар номи Талант (ҳикоя)\nНавбатдаги асарим нашр этилди. Сокинлик тилсимли, сукунат сирларини оламга ёювчи бўронлар эса ундан қудратли. Менинг асарларим – бўронлар.\nИжодкор танишларимиздан бири янги китобим билан табриклади. У яхши инсон ва ўртамиёна шоир. Шеърларига нисбатан суҳбатлари ҳаяжонлироқ. Устига-устак бутун вужуди билан рўзғор кишиси. Унинг нафис шеърлар ёзишига мана шу хислати монелик қилади.\nУ билан учрашиб, суҳбатлашдик. Одатдагидек тингладим. Аммо ҳамдард бўлолмадим. Мен учун ҳар қандай танишувлар, учрашувлар, суҳбатлар ёзилажак асарларим учун «материал»гина бўлиб қолади.\nЎша учрашувимиздан сўнг уни қайта кўрмадим. Чунки орамизда бўлиб ўтган суҳбатни тегишли жойларга етказишни адабиёт олдидаги бурчим, деб ҳисобладим. Адабиёт эса ҳеч нарса йўқотмади. Эҳтимол, унинг нимагадир қурбон этилганлиги йиллар ўтиб қаҳрамонлик деб баҳоланар, балки бу унинг учун катта мукофот ҳам бўлар. Бироқ адабиётда унинг унутилиши ҳозирги ўлимидан-да ачинарлироқ эмасми?\nЎзи билан сўзи бир ёзувчи дўстим бор. Учрашиб қолсак, гуноҳкордек юрагим безовталанади. У истеъдодли ёзувчи, гўё боғида бирор бегона ўт ўсмайдиган боғбон. Ёзганлари ёруғ асарлар, менинг романларим каби шуҳрат қозонганича йўқ. Китобхонлар – ўзларини бағишлаб яшашни хуш кўрувчи, ниманидир ахтараётган кишилар. Уларни олий ҳақиқатлар эмас, номаълум бахт, жавоби йўқ саволлар, орзу қилинган хаёлий қаҳрамонлар қизиқтиради. Китобхонлар нимани хоҳласа, шуларни ёзаяпман ва уларнинг олқишларига сазовор бўлаяпман.\nАфсуски, дўстимнинг шуҳрат топишга иштиёқи йўқ. У ижоддан-да муҳим ва зарур ҳақиқатни биладигандек ҳамиша хотиржам яшайди. Унинг бу кўнгил тўқлиги юрагимга ғулғула солади. Суҳбатларимиз ҳам доим мунозарали. Дўстим:\n– Ёзувчи эътиқоди асар моҳиятини белгилайди, – дейди.\n– Ёзувчи учун адабиётнинг ўзи иймон-эътиқод бўлиши ҳам мумкин, – дейман.\n– Адабиёт, жумладан, ҳар қандай илм ҳаётдаги мавжуд ҳақиқатларни тасдиқлайди, холос, ўз ҳолича яратувчи бўлолмайди.\n– Қалбни баркамолликка элтувчи, фаровон яшашни ўргатувчи китобларга нима дейсиз? Адабиёт – абадий ва у идеал қаҳрамонларни яратади, ёзувчиларга умрбоқийлик бағишлайди.\n– Сўзларингизни адабиётга бўлган фидойилик деб тушуниш мумкиндир, эҳтимол. Аммо унинг абадийлигига ишонолмайман. Сиз назарда тутган фаровон ҳаёт эса бизни ҳаётни англаш имконидан маҳрум қилиши ҳам мумкин.\n– Шунингдек, йўқчиликда ҳам инсонлар яхшироқ, фаровонроқ яшашга интилиб, умрини бой бериши мумкин. Бундай кишиларда ҳатто «Ҳаёт нима учун берилган?» деган саволни ўз-ўзига бериш фурсати бўлмайди. Чунки «Қандай қилсам, яхшироқ яшайман?» деган ўй уларнинг ҳаёт мазмунига айланган.\n– Аслини олганда, фаровон ва ночор ҳаёт муҳим эмас. Уларнинг мезони битта – қаноат билан белгиланади.\n– Лекин адабиётда қаноат тушунчаси бўлиши мумкин эмас. У юксалиши керак, тамом-вассалом.\nДўстим ижод ҳақиқатни англаш учун бир восита, деб ҳисоблайди. Мен ҳақиқат ҳам, ҳаёт ҳам адабиётнинг ўзи, деб биламан.\nДўстимнинг янги романи нашрдан чиқиб, ўқувчилар орасида кенг тарқалди. Ўқиб чиқиб, кўнглим ғашланди. Асарнинг «ғоявий бузуқлиги, шубҳа уйғотувчи» эканлиги ҳақидаги фикримни атрофимдагиларга, танқидчиларга уқтира бошладим. Кейин кўпгина воқеалар ўз-ўзидан рўй берди – бу роман ҳақида ёзувчига хавфли айбномалар қўяётган мақолалар босилиб чиқа бошлади. Бу талотўпни бошлаб қўйиб, ўзим томошабинга айланиб қолдим. Охирги дақиқаларда нимадир чора кўришим зарур эди. Ва шундай қилдим ҳам. Мақолам чоп этилгач, дўстимнинг қамоққа олинишини кутган эдим. Бундай бўлмади. Дўстим тилдан қолди.\nИжодкор дўстларимизнинг кўпидан айрилдик. Ҳа, ботир ботир эмас, жон сақлаган ботир.\nРафиқам уйдан кетиб қолди.\nУ: «Оғайнингизнинг оқланишида ёрдам беришингиз мумкин эди. Нима учун судга бормадингиз?» – деб сўради. Унга бундай ниятим умуман бўлмаганлигини айтмоқчи бўлдим. Бироқ бунинг ўрнига у тушуниши мумкин бўлган ягона ҳолатни рўкач қилгим келди: «Ўша пайтда фалон асаримни ёзаётгандим, судга боришни унутибман. Ўзинг биласан-ку, ёзаётганимда ҳамма нарсани унутаман», – деб қўяқолдим. У биринчи марта бундан ҳайратлангандек кўзларини катта-катта очиб қаради. Кейин кўзини олиб қочди. Назаримда, ёлғон гапирганим учун уялиб кетди. Ҳа, бундан бошқа вазиятларда ҳам уни алдасам, сўзларимга ишонмаётганини сезиб қолмаслигим учун кўзларини олиб қочарди.\nКейин бир сўз демасдан нарсаларини йиғиштира бошлади. Бир куни келиб ажрашиб кетишимизни ич-ичимдан ҳис қилиб яшардим. Лекин бирон сўз демасдан ташлаб кетиши алам қиларкан. Чидолмадим. «Бугун қаттиқ асабийлашганга ўхшайсан, дамингни ол, эртага кетарсан?» – дедим. Унинг эса менга қайрилиб қарагиси ҳам йўқ эди. Назаримда, гапирганим сайин ожизлигимни фош қилиб қўяётгандек эдим. Шунда эшикни қарсиллатиб ёпиб чиқиб кетдим. Кетса кетаверсин.\nАслида унинг ёнимдалиги кўпроқ азоб беради. Унинг ҳар бир сўзи, қарашлари, ҳаракатларида менга нисбатан муҳаббат зоҳир эди. Асарларимни биринчи бўлиб ва айрича меҳр билан ўқирди. Уйга кеч келсам, ухламай кутар, кўзларидаги ҳадик ва хавотирни мендан яширар, саволларга кўмиб ташламас, гўёки қачон кириб келган бўлсам-да, шу келганимнинг ўзиёқ унга етарлидек тутарди ўзини. Дастлаб бу ҳолат виждонимни қийнади, кейинчалик нафратимни қўзитадиган бўлди. У гўёки мени парваришлаш, севиш ва ардоқлаш учун юборилган бир фаришта эди-ю, мен унинг қалбидан озиқланиб, изтиробларига сиёҳ ботириб асарлар ёзаётган, ёзаётиб жазавага тушаётган иблис эдим. Оҳ, бу ажойиб фикр! Бу ҳақида шоҳ асар ёзаман!!!\nНавбатдаги шуҳрат қозонган романимдан сўнг юзлаб мактуб олдим. Уларнинг аксарида: «Китобингизни ўқиб қаттиқ таъсирланганимдан кўз ёш тўкдим», деб ёзилганди. Мен эса, яқинларимнинг муҳаббати ва ҳаёти асарим учун бор-йўғи «хомашё» бўлиб хизмат қилганига ўзимга ачиниб кетдим.\nСизга ҳаётимда кечган баъзи воқеаларни рўй-рост ҳикоя қилиб бердим. Туйғуларимни кам сўзладим. Чунки бу воқеалар қалбимда рўй бергани йўқ, ҳаммасини ақл билан қилдим, адабиётни дедим. Қалбимга қулоқ солмадим, у мени хароб қилади, деб билдим. Ҳиссиётларимга ишонмадим, улар ўзгарувчан, ўтади-кетади, дедим. Ақлимга кўра яшадим. Ақл барҳаёт, деб ўйладим. Айниқса, адабиётнинг абадийлиги қизиқтирарди мени. Ёзиш – ҳақиқий ҳаёт эди. Аслида эса туйғуларим билан ақлга етиб келишим ва шундай ёзишим керак экан.\nОсойишталик ҳукм сурди. Асарларим – бўронлар унутила бошлади. Ҳозир ақлим етгани шуки, ёш авлодни қўллаб-қувватлашим, қўлимдан келганича яхшиликлар қилишим, бошини силашим керак. Шунда яна бир авлод яхши ном билан эслаб юриши мумкин.\nАсарларим қанчалик узоқ яшайди? Билмайман. Аммо ёзишим шарт.\n"http://www.kutubxona.com/wiki/index.php?title=Dilrabo_Mingboyeva._Talant_(hikoya)_/_Kiril&oldid=2833" dan olindi


Покистоннинг Афғонистон билан чегарадош бўлмиш Жанубий Вазиристон вилоятида ҳарбий постларга номаълум шахслар ҳужум ӄилдилар.\n26 январ 2021, Тошкент вақти: 18:14\nПокистон армияси Матбуот Котиби Шавкат Султон ҳарбийлар ҳужумчиларга ӄарата ўт очганларини билдирди. Маълум ӄилинишича, отишма натижасида камида 8 жанггари ўлдирилган.\nПокистон расмийларига кўра, Афғонистон билан чегарадош ҳудудларда бир неча юз одам, шу жумладан Усама Бин Ладен етакчилигидаги Ал-Қайда тармоғига алоӄадор жанггарилар яширинган.\nМарт ойида Покистон ҳарбийлари жанггариларга ӄарши кампания олиб борганларида, 100дан зиёд одам ҳалок бўлган эди.


Қирғизистонда ҳукуматга қарши норозилик намойишлари давом этмоқда.\n05 март 2021, Тошкент вақти: 05:50\nЯкшанба куни бўлиб ўтган парламент сайловларида мағлубиятга учраган мухолифат номзоди тарафдори бугун Жалолобод вилоятидаги Бозор Қўрғон туман ҳокимияти биносини эгаллаб олди ва ҳокимни гаровга олди. Кейинроқ Қирғизистон Ички ишлар вазирлиги ходимлари бинога бостириб кириб туман ҳокимияти расмийларини озод қилди. Гаровдагиларни озод қилиш пайтида ҳеч кимга тан жароҳати етмади.\nҚирғизистон мухолифати ҳукумат сайловлар натижаларини соҳталаштирганини иддао қилмоқда.\nШунингдек, бугун эрталаб Талас туманида намойишчилар гаровга олган ҳокимиятнинг икки расмийсини қўйиб юборди.\nНорин вилоятининг Кўчкор шаҳрида 600га яқин мухолифат тарафдорлари маҳаллий ҳокимият биносини эгаллаб олди.\nАйни пайтда, АҚШнинг Қирғизистондаги элчиси Стефен Янг Президент Асқар Ақаевни жорий йилда ўтказиладиган президентлик сайловидан олдин мамлакат конституциясига ўзгартиш киритмаслик ҳақидаги ваъдасини бажаришга чақирди.


Рўзани улаб тутиш макруҳ амал\n«Рўзани улаб тутиш» деганда ифторлик ва саҳарлик қилмай икки ва ундан ортиқ кунда рўза тутиш тушунилади. Бу иш инсонга қийинчилик келтиради ва рўза тутиш мобайнида жисмонан заифлашишга сабаб бўлади. Улаб тутиш Расулуллоҳ соллаллоҳу алайҳи васаллам ҳаётлари давомида содир бўлган бўлса-да, кишиларга тоқатлари етмаслиги боис бундай қилмасликни тавсия қилганлар.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам улаб тутишдан наҳий қилдилар. Шунда одамлар: «Сиз улаб тутасиз-ку, эй Аллоҳнинг Расули?» дейишди. «Сизларнинг қай бирингиз менга ўхшайсиз?! Мени тунда Роббим таомлантиради ва сероб қилади», дедилар. Бас, қачонки, улар улаб тутишдан тўхташдан бош тортган эдилар, улар билан бир кун улаб тутдилар, сўнг яна бир кун улаб тутдилар, кейин эса (Шаввол) ҳилолини кўриб қолдилар. Ўшанда у зот соллаллоҳу алайҳи васаллам худди уларга иқоб берувчидек бўлиб: «Агар (ҳилол) кеч қолганида, сизларга яна зиёда қилар эдим», дедилар. Бошқа бир ривоятда: «Сизлар улаб тутишдан ҳазир бўлинглар», деб икки марта айтдилар. «Сиз ўзингиз улаб тутасиз-ку?» дейилди. У зот: «Мен Роббим ҳузурида тунайман. У мени таомлантирур ва сероб қилур. Амалдан ўзингиз тоқат қиладиганингизни такаллуф қилинглар», дедилар (Муттафақун алайҳ).\nАнас розияллоҳу анҳудан ривоят қилинади: «Набий соллаллоҳу алайҳи васаллам: «Саҳарлик қилинглар. Албатта, саҳарликда барака бордир», дедилар (Бухорий ва Термизий ривояти). Шунинг учун ҳам рўзадор саҳарлик қилишга одатланмоғи лозим. Қуйидаги ҳадисда эса саҳарликнинг яна бир фазилати зикр қилинган.\nАмр ибн Осс розияллоҳу анҳудан ривоят қилинади: «Расулуллоҳ солллаллоҳу алайҳи васаллам: «Бизнинг рўзамиз ила аҳли китобларнинг рўзаси орасидаги фарқ саҳарлик емагидадир», дедилар» (Муслим ривояти). Яъни бизнинг ва уларнинг рўзаси орасидаги фарқ ва ажратувчи жиҳат саҳарлик бўлиб, улар саҳарлик қилмайдилар, биз учун эса саҳарлик қилиш мустаҳаб саналади.\nРасулуллоҳ соллаллоҳу алайҳи васаллам саҳобалар билан саҳарлик қилиб, уларга намуна бўлганлар ва таомланишга оид тавсиялар берганлар. Зайд ибн Собит розияллоҳу анҳудан ривоят қилинади: «Набий соллаллоҳу алайҳи васаллам билан саҳарлик қилдик. Сўнгра у зот намозга турдилар», деди. «Азон билан саҳарлик орасида қанча бор эди?» дедим. «Эллик оят миқдорича», деди (Бухорий, Муслим ва Термизий ривоят қилишган). Насаий ва Абу Довуд ривоятларида: «Саҳарлик емагини лозим тутинглар. Чунки у муборак емакдир», дейилган. Абу Довуднинг бир ривоятида: «Хурмо мўмин учун қандоқ ҳам яхши саҳарлик», дейилган. Шунинг учун ҳам ҳар бир киши саҳарлик қилишни канда қилмаслиги ва иложи бўлса хурмо билан оғзини ёпиши афзал ҳисобланади.\nҚуйидаги ҳадисда саҳарликнинг асл фойдаси ва мустаҳаб саналиши сабаби баён қилинган. Ибн Аббос розияллоҳу анҳудан ривоят қилинади: «Набий соллаллоҳу алайҳи васаллам: «Саҳар таомидан кундуз рўзасига, қайлула уйқусидан кечанинг қиёмига ёрдам олинглар», дедилар (Ибн Можа, Ҳоким ва Табароний ривоят қилишган). Демак, саҳарлик рўза учун, кундузги уйқу тунги намоз учун қувват бўлар экан. Киши хаддан ташқари жисмонан толиқиб қолмаслиги ва бунинг натижасида ибодат ҳаловатидан маҳрум бўлмаслиги учун ушбу кўрсатмаларга амал қилиши лозим.\nИфторлик ҳам рўзадаги мустаҳаб амаллардан саналади. Саҳл ибн Саъд розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ азза ва жалла: «Мен учун бандаларимнинг энг маҳбуби ифторни тезроқ қиладиганидир», деди», дедилар» (Термизий ва Аҳмад ривояти). Набий соллаллоҳу алайҳи васаллам ифторлик қилар ва қиш кунлари хурмо билан, ёзда сув билан оғиз очар эдилар. Анас розияллоҳу анҳудан ривоят қилинади: «Набий соллаллоҳу алайҳи васаллам оғизларини намоз ўқишдан олдин бир неча ҳўл хурмо билан очар эдилар. Агар ҳўл хурмо бўлмаса, қуруқ хурмо билан, у ҳам бўлмаса, бир неча хўплам сув ичар эдилар» (Абу Довуд ва Термизий ривоят қилган).\nВақт кириши билан оғизни очиш нафсни бир оз қондириб олишга хизмат қилади. Саҳарлик қилишдан мақсад эса рўза учун тайёргарлик кўриб олиш бўлиб, бирор нарса танаввул қилмай рўза тутган киши кун давомида қийналиб қолади. Инсон ўзини қийинчиликка қўйиши ва ортиқча машаққат келтирадиган ҳолатларни ўйлаб топиши лозим эмас. Барча соҳалардаги каби рўза тутиш борасида ҳам шариат ҳукмларига, Расулуллоҳ соллаллоҳу алайҳи васалламнинг кўрсатмаларига бўйсунишимизни ва ибодатларни буюрилганидек мукаммал адо этишимизни Аллоҳ таоло насиб этсин!\n Ваҳба Зуҳайлий. Мавсуатул фиқҳул исламий вал қозоял муосара. -Дамашқ: Дорул фикр, 2010. - Б. 559.\n Ибн Манзур. Лисонул араб. - Байрут: Дору содр, 1968. - Б. 351.\n Яҳё ибн Шараф Абу Закарийё Нававий. Шарҳи Нававий ала Муслим. - Ливан: Дорул Хойр, 1996. - Б. 169.\n572 марта ўқилди\nДругие материалы в этой категории: « Рамазонда қуръон тиловати ва карамли бўлиш\tҚадр кечаси: энг буюк тун »


Ўзбекистон президенти расмий ташриф билан Қозоғистонга боради\n09 май 2021, Тошкент вақти: 08:48\nИкки кунлик сафари давомида Ислом Каримов қозоғистонлик ҳамкасби Нурсултон Назарбоев билан музокаралар ўтказади.\nИкки қўшни давлат ахборот агентликлари хабарларига кўра, учрашувлар чоғида икки мамлакат ўртасидаги ҳар томонлама ҳамкорликни кенгайтириш ва ривожлантириш масалалари ҳамда минтақавий ва халқаро характердаги долзарб масалалар муҳокама қилинади. Шунингдек, томонлар ўзаро савдо-иқтисодий алоқаларни ҳам муҳокама қилиши кутилмоқда.\nҚозоғистон манбалари маълумотларига кўра, Ўзбекистонда Қозоғистон сармояси иштирокидаги юзга яқин корхона фаолият кўрсатмоқда. Айни пайтда Қозоғистонда Ўзбекистон капитали иштирокидаги 700дан зиёд кичик ва ўрта корхона иш юритяпти.


Октябрдан автомобиль сотишда Trade-in амалиёти ишга тушади - Darakchi\nОктябрдан автомобиль сотишда Trade-in амалиёти ишга тушади\nИҚТИСОДИЁТ 15.10.2019, 17:21\nТеглар: Trade-in, абтомобиль\nУшбу янгилик афзалликлари ҳақида UzAuto қуйидагиларни маълум қилди.\nУнга кўра, энди минилган автомобиль соҳиби уни автосалонда мутлақо янги автога қўшимча пул тўлаб алмаштириши, минилган автомобиль олишни истаганлар эса, уни автосалонда харид қилишлари, бунда автонинг юридик “тоза”лиги ва “касалликлар тарихи” ҳақиқийлигига ишонч ҳосил қилишлари мумкин бўлади.\nTrade in хизматининг афзалликлари нимада?\n- Автомобилни дилерлик марказига сотиш таомили шаффоф, нотариусга бориш ва қўшимча божлар тўлаш талаб қилинмайди.\n- Автомобилни сотишда воситачилар мавжуд эмас.\n- Мижоз автомобилни сотиш ҳақида эълон беришга, харидорлар билан музокаралар ўтказиш ва учрашишга, автомобилини сотуволди тайёрлашга вақт ва пул сарфламайди.\n- Дилердан и/б автомобилни сотиб олишдаги хатарлар минималлаштирилиши (сотилаётган автомобиль учун кафолат муддати мавжудлиги, сертификатга эга асл эҳтиёт қисмлар ишлатилиши ва ш.к.).\n- Мижоз учинчи шахсларнинг қаллоблик ҳаракатлари ва алдовларидан ҳимояланган.\n- Барча битимлар бир жойда, замонавий усулда, қулай шароитларда ва, муҳими, хавфсиз ўтказилади.\n- Иккита битим биттада: эски автомобиль сотилади ва шу заҳоти янгисида кетасиз.\n- Расмий дилер минилган автомобиль сотилишини кутиб ўтирмай, унинг қийматини дарҳол янги машина нархидан чиқариб ташлайди.\n- Минилган автомобилни сотишда воситачилар ва баъзида “шубҳали” харидорлар билан учрашиш, кўп маротаба автомобилни кўрсатиш ҳамда чалғитувчи қўнғироқларга ҳожат қолмайди.\nАлмашув жараёни қандай кечади?\nДилер мижоздан сотиб олаётган минилган автотранспорт қиймати келишув асосида белгиланади ва нарх келишуви далолатномаси билан расмийлаштирилади.\nМинилган транспорт воситаси нархи келишиб олингандан кейин, мижоз, шартнома тузиш учун, Дилерга керакли ҳужжатлар пакетини тақдим этади. Бундан кейин минилган автотранспорт воситасининг олди-сотдиси шартномаси ва янги автотранспорт воситаси олди-сотди шартномаси тузилади. Бунда минилган автотранспорт воситаси қиймати янги автотранспорт воситаси учун тўловдан айриб ташланади.\n“Трейд-ин” дастури доирасида Дилер сотиб олган минилган автотранспорт воситасини сотишда Дилер харидор билан оддий ёзма шаклда мазкур автотранспорт воситасининг олди-сотди шартномасини тузади, сотилаётган автотранспорт воситасини ДЙҲХХ органларида давлат рўйхатидан ўтказиш учун “Трейд-ин” муҳри туширилган ҳисоб-маълумотнома тақдим этади. Шунингдек, кафолат талони ва/ёки алмаштирилган деталлар талонини беради. Дилер кафолат муддатини мустақил белгилайди. Ҳозирда “Trade-In” дастури бўйича Ўзбекистон Республикаси бўйлаб “Uzauto Motors” АЖнинг мавжуд 81 та дилерлик марказларидан 61 таси қатнашмоқда.\nМижозлар учун қўшимча қулайликлар яратиш учун, яқин фурсатда Тошкентда UzAuto Motors Service & Trade-In Center янги сервис ва савдо маркази очилиши бўлиб ўтади. У, бир савдо майдончасида бир неча дилерлик марказлари жойлашуви сабабли, харидорларга минилган автомобилларни сотиш ва сотиб олиш бўйича кенг танлов имкониятини тақдим этади. Бундан ташқари, UzAuto Motors Service & Trade-In Center энг паст нархларда завод сифатидаги асл эҳтиёт қисмларни сотиш нуқтасига ҳам айланади.\nЗамонавий жиҳозланган сервис ҳудуди автомобиллар учун барча турдаги кафолатли ва кафолатдан кейинги ишларни таклиф қилади. Марказда, шунингдек, замонавий кутиш ҳудуди, болалар майдончаси, ресторан ва автотюнинг хизмати фаолият юритади, у автомобилингизни бошқалардан ажралиб туришини таъминлаб, унга ўзига хослик бахш этади. Марказ харидорлар учун ҳар куни, дам олишсиз очиқ бўлади.\nБундан ташқари, харидорларга қулай бўлиши учун https://trade-in.uz сайти ишга туширилди, у ерда Мижоз дилерларда сотувга қўйилган минилган автомобилларнинг шу кунги нархларини билиши, барча керакли ахборотни ҳамда ушбу хизмат бўйича ўзини қизиқтирган саволларга жавоб олиши мумкин бўлади.\nСайтнинг асосий хусусиятларидан бири автомобиль нархи калькулятори саналади, у онлайн режимда мижозга минилган автомобилнинг тахминий нархини аниқлаш имконини берди. Калькуляция минилган автомобилларнинг иккиламчи бозоридаги ўша кунги нархларни ҳисоблаш услубиятига асосланган.\nUzAuto Motorsнинг янги сервис ва савдо марказлари очилиши ҳақида компания сайтида ва ижтимоий тармоқлардаги расмий саҳифаларида маълум қилинади.\n“Ўзбекнефтгаз”: Муйноқда 10 йил аввал фаолияти тугатилган қудуқдан табиий газ олина бошланди\nЎзбекистонга кайси хорижий давлатлардан инвестициялар киритилган?


Тевес Хитой чемпионатига ўтиш ва йилига 22,5 млн евро маош олишдан воз кечди\n15:22 / 16.02.2016\nХитойнинг «Шанхай Ист Эйша» жамоаси Аргентинанинг «Бока Хуниорс» жамоаси билан Карлос Тевесни трансфер қилиш хусусида музокара олиб борган. Бу ҳақда Ole нашрида ёзилган.\nШанхайликларни айни вақтда швециялик таниқли мутахассис Свен-Йоран Эрикссон бошқармоқда. Жамоа раҳбарияти эса ОЧЛда муносиб иштирок этиш учун таркибни кучайтиришга ҳаракат қилмоқда. Шу мақсадда таркибга Асамоа Гьян ва Элкесон каби легионерлар жалб этилган ва бу трансферлар учун 25 млн евродан ортиқ маблағ сарфланган.\nХитойликлар жамоаси Тевесга 22,5 млн евро маош тўлашни назарда тутувчи бир йиллик шартнома таклиф қилган. Лекин у бу таклифни рад этган. У «Бока Хуниорс»га содиқлигини, айнан шу жамоада ўйнашни истагани учун Европани ташлаб келганини билдирган.\nЖорий мавсумда Тевес ўзини тарбиялаган бу жамоа сафида 12та ўйин ўтказган ва 5та гол уриб, 4та сариқ карточка ишлаган.


CONTACT тизими Хитой Банкида (Bank of China) пул ўтказмаларининг янги хизматини киритди.\nБош саҳифа → Биз ҳақимизда → Янгиликлар → CONTACT тизими Хитой Банкида (Bank of China) пул ўтказмаларининг янги хизматини киритди.\n14 апрелгача 2014\nCONTACT тўлов тизими хусусий мижозлар учун ўтказмаларни амалга оширишга қўшимча равишда юридик шахсларнинг Хитой Банкида (Bank of China) очилган ҳисоб-рақамларига пулларни ўтказиш имкониятини тақдим этди.\nПул ўтказмаларини Банк ҳисоб-рақамига Россия ва МДҲ ҳудудидаги 40 мингдан ортиқ CONTACT тизими пунктларининг ҳар қайсисидан ўтказиш мумкин. Бунинг учун операционистга қабул қилувчи – юридик шахснинг номи, манзили ва ҳисоб-рақамини айтиш, ҳамда Хитой Банки (Bank of China) нинг қайси бўлинмасида бу ҳисоб-рақам очилганини кўрсатиш талаб этилади.\nCONTACT тизими орқали амалга оширилган ўтказманинг қиймати, 1000$ чегарасида бўлса умумий ҳисобда 10$ни ташкил этади, 5000$ гача ўтказма учун – комиссия 15$, янада каттароқ ҳажмдаги суммаларнинг ўтказмаси жўнатувчига 20$га тушади. Пул ўтказмаларини етказиш муддати жўнатиш вақтига боғлиқ. Агарда ўтказма Москва вақти билан соат 12:00 гача амалга оширилган бўлса – унда маблағлар қабул қилувчининг ҳисоб-рақамига кейинги кунда тушади, агарда 12:00 дан кейин бўлса – унда бир кундан кейин.\nCONTACT тўлов тизими мазкур мамалакатнинг энг йирик банклари билан бир неча йилдан бери мувафаққиятли ҳамкорлик олиб боради, жумладан: Bank of China, Industrial and Commercial Bank of China, Agricultural Bank of China, Bank of Communications, China CITIC Bank, China Construction Bank, China Merchants Bank, China Minsheng Banking Corp, Postal Savings Bank of China, Guangdong Development Bank, Huaxia Bank ва Industrial Bank. Фақатгина 2013 йилнинг ўзида Хитойга амалга оширилган пул ўтказмалари миқдорининг ўсиш суръати олдинги йилга нисбатан 122 % ни ташкил этди.


11:18 / 07.06.2017\nЎзбекистонлик шахматчилар Беларусь пойтахти Минск шаҳрида бўлиб ўтган 8, 10 ва 12 ёшгача болалар ўртасида тезкор шахмат (рапид) ва блиц бўйича биринчи жаҳон чемпионатида учта медални қўлга киритди. Мусобақада 25 мамлакатдан 532 нафар ёш шахматчи иштирок этди. Швейцарча тизим бўйича 5'+2″ назорат вақти билан тўққизта тур ўйналди.\nШахмат федерацияси матбуот хизмати хабар беришича, 10 ёшгача болалар ўртасида блиц бўйича очиқ беллашувларда Исломбек Синдоров олтин, Абдулбосит Шарифжонов кумуш медални қўлга киритди. Қайд этиш жоизки, ҳар икки шахматчи ҳам 8 очкодан тўплади, бироқ қўшимча кўрсаткичлар бўйича Исломбек Синдоров ўз ватандошидан ўзиб кетди. Учинчи ўринни 7 очко тўплаган россиялик Леонид Лисцов эгаллади.\n19:35 / 12.09.2018\n15:51 / 12.09.2018


Америкалик десантчи кўргазмали чиқиш вақтида "қовун туширди"\n19:54 / 19.09.2017\nАҚШ ҳарбий-денгиз кучларининг десантчилар жамоаси американча футбол бўйича унивеситетлараро ўйинга байроқларни етказиб беришнинг уддасидан чиқа олмади. Ўйин олдидан "денгиз мушуклари"дан бири юқоридан парашютда тушаётганда стадион трибунасига бориб урилган, деб хабар бермоқда ksl.com портали.\nВоқеа Юта штатидаги Прово шаҳрида Бригам Янг ва Висконсин университетлари терма жамоалари учрашуви олдидан содир бўлган. Учрашувни ҳаво орқали байроқларни етказиш тантанали маросими билан очиш режалаштирилганди, бироқ десантчилардан бири қўниш траекториясини мўлжаллай олмай, трибуна четидаги тўсиққа бориб урилган. Қолган десантчилар эса рисоладагидек қўна олишган.\nУшбу ҳолат тасвирланган лавҳалардан белгиланган жойдан ўтиб кетган десантчи пуфлама чолғу асбоблари оркестри артистларини йиқитиб юборишига сал қолганини кўриш мумкин. Маълум қилинишича, томошабинлар десантчига парашют арқонлари орасидан чиқишига кўмаклашишган ва унга биринчи ёрдам кўрсатишган.\nЎйин шарҳловчиси десантчи жиддий жароҳат олмагани, томошабинларга ҳам ҳеч нарса қилмаганини эълон қилган.


Kutubxona - Shukur Xolmirzayev. Chillak oʻyin (hikoya) / Kiril\nSiz shu sahifadasiz: Shukur Xolmirzayev. Chillak oʻyin (hikoya) / Kiril\nАсар номи Чиллак ўйин (ҳикоя)\nЧиллак ўйин (ҳикоя)\nъъИзоҳ.ъъ Ўйлаб қарасам, болалар ўйинларида гап кўп экан. Биз ўша ўйинларда фақат жисмонан эмас, балки маънавий жиҳатдан ҳам чиниқар эканмиз. Қандай одам бўлдик? Бу — четдан қараганда маълум. Бироқ биздаги, шахсан ўзимдаги аирим сифатлар заминини ҳам ўша ўйинлардан кўраман. Ахир, ўйинда, ғирромлик қилган айрим дўстларимизнинг кейинчалик, катта бўлгандан кейин ҳам Ҳаётда ғирромлик қилганликларига гувоҳмиз. Ёхуд бунинг аксича. Қисқаси, болалик ўйинлари ҳар биримиз учун ажиб бир синов даврлари — жабҳалари булар экан. Мен болалар ўйинлари мавзуида ҳикоялар битяпман. (Муаллиф)\nЧиллак, яъни онасоп билан боласошш олиб йўнғичқапояга йўртаман. Раҳматларнинг девори ёнига бориб, букри ёнғоқнинг танасига онасоп билан бир-икки ураман. Кейин ерга йиқилган шохларни, бутоқларни савалайман. Ишқилиб, овоз чиқсин. Раҳмат зшитсин. Бўлмаса ким билан ўйнайман. Гузардаги бари бола эрталабдан мактабга кетган, биринчи сменада ўқишади. Фақат Раҳмат билан мен иккинчи сменада. Тўғри, у мендан бир синф юқори ўқийди-эттинчида. Шундай қилиб, уни қарсиллатаман, ашула айтаман. Кимнидир чақирган бўламан. Охири «Раҳмат гўппон» чиқиб келади.\nНима қилардим? Қараб турардим. У енгларини шимариб, онасопни олиб боласопни тепага отиб, пастдан «Бир, икки, уч, тўрт» деб, чиллакболани ерга туширмай коптокдек сапчитиб-уриб санайберарди. Боласопни тўрт марта сакратиб, онасопни унга тегизолган бўлса, тўрт қўл уради. Боласопни онасопнинг тумшуғидаги кемтикка қўйиб, бир сакратади-да, онасоп билан шундай уради — боласоп камида олтмиш-этмиш қадам нарига бориб тушади. Кейин у ерга бориб, «иккинчи чиллакни» уради. Кейин учинчисини... Тўғри, онасоп боласопга тегмай қолиши ҳам, бир учига «чирт» этиб тегибгина кетишиям мумкин. Лекин Раҳматда ҳеч шундай бўлмасди.\nЛекин мен... ҳали айтганимдек иш қилардимда. Яъни, у боласопни сакратиб санай бошлар экан, аста нари-бери қараб олардим-да, ғизиллаб қочиб қолардим. Деворимиздан сакраб ўтиб кетардим. Буям етмагандай тўғри уйга кириб, эшикни ичкаридан занжирлаб олардим-у, деразадан қараб турардим.\nУчинчи чиллакниям урди-э! Метеостантсйя деган жой бор эди. Об-ҳавони текширадиган идора. Ўшанинг ҳовлисига бориб тушди. Ўла қолсам ҳам у ердан маррагача зувиллаб келолмасдим. Раҳмат чиллакбола тушган ергача билагимдан ушлаб борди.\nРаҳмат ҳам мен билан ёнма-ён чопиб келяпти. Унинг аҳволи оғир. Чопгани устига тағин менинг оғзимга қарашиям керак. Чунки нафас олиб қолишим мумкин. Унда... яна ғирромлик бўлади.\nЭ, чопавердим. Охир... йўқ, бўлмади. Чамамда маррага етар ҳам эдик. Лекин эринчоқликми, нима бало бўлди-ю, ерга тикила бошладим. Бир юмроннинг инига кўзим тушди. Яқинда тупроқ чиқарган. Сариққина бўлиб турибди. Шунга қараб бурила бошладим. Бошига етганда, чиллакболанинг учига тупуриб, юмроннинг инига ташлаб юбордим.\nЭ, менинг хурсандлигим! Бунинг устига, биринчи чиллагимоқ камида олтмиш қадам жойга бориб тушди. Иккинчиси ундан нарига. Хуллас, мен ҳам боласопни метеостантсия биносидан оширдим. Раҳмат гўппон эран-қаран бориб, чиллакболани олди. Маррага қараб югурди. Мен у билан ёнма-ён боряпман. Терлаб кетди. Қизара бошлади. Чамамда, кўкара бошлаганда, маррага етиб боласоп қўйиладиган чизиққа тупурди-да, бир-пас дир-дир титраб турди. Кейин «ўҳ-ўҳ» дея йўталиб, уйига кетди.\nМақтаниш эмас, айтиб қўяй, мактабда яхши ўқирдим. Аълочилардан эдим. Лекин ҳалигидай қитмирлик дейсизми... шундан ҳам оз-моз бор экан-да.\n— Х,азиллашдим. Келинг ака, ўйнайлик... Энди ғирромлик қилмайман!\nЎша куни бозор эди. Лекин, нима учун Раҳматни сўраб чиққанимни билмайман. Бошқа болаларниям сўроқласам бўларди. Ким билади, унга ўрганиб қолган эканманми...\nНиҳоят у ура бошлади. Биринчи чиллак, иккинчи чиллак, учинчи чиллак...\nМетеостантсиядан ҳам ўтиб кетди. «Ибрат» колхозининг ҳовузига борадиган ариққа етдик.\nЛекин маррага етишим ҳам... э-ҳе, бир соат нафас олмай югурсам ҳам, етишим гумон. Бирдан зувиллаб жўнадим. Раҳмат ёнимда. Оғзимга тикилиб боряпти. Кўзи менда бўлгани учун қоқилиб кетади. Бир-икки йиқилди. Лекин мен вақтдан фойдаланиб, нафас олсам бўларди. Негадир ололмабман. У яна менга етиб олади.\nТура солиб, яна чопа кетдим. Бояги ётган еримга яқинлашиш қайда... анча берида ҳолдан тойиб, тўхтаб қолдим. Дўппини оғзимдан олиб ерга тупурдим. Тупугим бир тошга тушган экан.\nУ жаҳл билан яна урди...\n...Даштнинг адоғида Кўкқия бошланади. Ўша ерга етдик. Менда қадам босишга мажол йўқ. Раҳмат ҳам чарчаб бўлганича бўлган.\n— Уф... Қорним очди! — У яна йиғлай бошлади. Семиз одамлар тез очқаса керак-да.\n... Лекин, бир нарсани энди қайд этишим мумкин: ўша кундан кейин Раҳмат билан яна ўйинимиз давом этишга этди-ю, мен қочмайдиган бўлдим. Ҳатто у тўғрида ўйлашдан уялардим. Кўкқиянинг бошигача борганимиз, шўрсувли жилғагаям тушганимизни эсласам, ўзимдан ўзим хурсанд бўлиб кетардим.\nҚандайдир... ғирромлик бошқа, ҳа-ҳа, қандайдир жуда катта, чидам, бардош, ҳатто мардлик талаб қила-диган ишларга ҳам қодирдек сезардим ўзимни.\n"http://www.kutubxona.com/wiki/index.php?title=Shukur_Xolmirzayev._Chillak_oʻyin_(hikoya)_/_Kiril&oldid=13894" dan olindi


Skype Lite мобил иловаси намойиш этилди\n16:38 / 24.02.2017\nҲиндистоннинг Мумбай шаҳрида бўлиб ўтаётган Future Decoded конференциясида Microsoft раҳбари Сатья Наделла Skype Lite мобил иловасини тақдим этди. У алоқа сифати паст бўлган минтақалар фойдаланувчилари учун мўлжалланган. Бу ҳақида TechCrunch портали хабар берди.\nМанбага кўра, Android операцион тизими бошқарувидаги қурилмаларда ишловчи илова хабар алмашиш ва VoIP-телефон функцияларидан фойдаланиш имконини яратади. Компаниядан маълум қилишларича, Skype Lite иловаси 2G-тармоқлар учун махсус оптималлаштирилган.\nБугунги кунда Skype Lite фақат Ҳиндистонда ишга туширилган. Бошқа мамлакатларда қачон йўлга қўйилиши ҳозирча номаълум. Илова саккиз тилга таржима қилинган, у янгиликлардан хабар топиш ва ҳатто авиачипталар буюртма қилиш мумкин бўлган чат-ботларни қўллаб-қувватлайди.\nБундан ташқари, 2017 йилнинг июнида Microsoft корпорацияси Skype Lite'ни Aadhaar миллий тизими билан интеграция қилмоқчи. Aadhaar - ҳинд фуқароларининг биометрик маълумотлари сақланувчи тизим.\nКомпания вакилларининг маълум қилишича, бу турли вазиятларда номаълум абонентларни тез аниқлаш имконини беради.\nMicrosoft тақдимот илова Skype Lite


Увол бўлмаслиги учун сувни тўхтатдик: Қорасувдаги тармоқни қуриш, монтаж қилишда қурувчи камчиликка йўл қўйган - zarnews.uz\nКеча, 19 июл куни Zarnews.uz телеграм каналида “Қачон қурилишда тартиб бўлади? Қорасувда беҳуда оқиб ётган бу сувнинг уволи тутмайдими? мазмунида мурожаат чоп этилган эди.\n“Самарқанд сув таминот” МЧЖ шаҳар филиали мутахассислари мазкур муаммони сув билан боғлиқ бўлганлиги учун жойига чиқиб ўрганди. Маълум бўлишича, ушбу сув тармоғи “Тойлоқ қурувчи сифат” МЧЖ томонидан тортилган. Қуриш ва монтаж ишларида шу каби камчиликлар мавжудлиги учун ҳам тармоқ “Самарқанд сув таминоти” МЧЖ балансига олинмаган.\nСабаби, қурилиш талаблари қўпол равишда бузилган. Буни назорат қилувчи инжиниринг компанияси ҳам мазкур ҳолатдан ҳабардор. Шундай бўлишига қарамасдан, филиал мутасаддилари ва аварияларни бартараф этиш жамоаси бу ердаги сув қувурини тузатиш ишларини олиб борди. Чунки беҳудага оқаётган сув корхонамиз томонидан ишлаб чиқарилмоқда.\nБуни назорат қилувчи ва буюртмачилар мазкур муаммони ўрганиб, бир томонга ечиб беришса, ўйлаймизки, қурувчи ўз ишини сифатли бажаради ва бундай ҳолатлар қайта такрорланмайди.\n“Самарқанд сув таминоти” МЧЖ шаҳар филиали ахборот хизмати.\nТеглар: ичимлик суви Қорасув массиви сув қувури


“Партия патронажи” – Қуйичирчиқдаги хонадонда | "Адолат" СДП\n“Партия патронажи” – Қуйичирчиқдаги хонадонда\nПартиянинг Қуйичирчиқ туман Кенгашида ташкил этилган “Партия патронажи” навбатдаги чақирувни қабул қилди. Қуйичирчиқ тумани “Йилқичи” маҳалласи, “Мурувват” кўчаси 4-уйда истиқомат қилувчи фуқаро Шахзод Марипжоновдан мурожаат келиб тушди. Шу куни партия ходимлари фуқаро хонадонида бўлишди.\n– Сиёсий партиялар фаолиятини кузатиб бораман, – дейди у – Анчадан бери қайси сиёсий партияга аъзо бўлсам экан, деб ўйлаб юрардим. Ҳар бир партиянинг ғоялари ва ундаги илгари сурилган устувор вазифалар билан яқиндан танишиб чиқдим. “Адолат” социал-демократик партиясининг мақсади ва ғояларидан кўнглим тўлди.


Имом Термизий халқаро илмий-тадқиқот маркази - Янгиликлар-Карантин шароитида қурбонлик қилиш имконияти ва вақтлари\n39 Iyul-28 | 2020\nҲозир юртимизда карантин давом этаётгани ва айни қурбонлик кунларида транспорт ҳаракати чеклангани сабабли қурбонлик қилишда баъзи қийинчиликлар бўлиши табиий.\nҚурбонлик вожиб бўлган юртдошларимиз имкон қадар қўй сотиб олиб, қурбонлик қиладилар. Бунинг иложи бўлмаса, қўй топа оладиган бирор кишини топиб, уни сотиб олиш ва қурбонлик қилишга вакил қиладилар. Чунки Қурбонлик қилишда ўзидан бошқасини вакил ва ўринбосар қилиш жоиз. Агар бир киши бошқа одамни қурбонликка вакил қилса, жониворни сотиб олиш ва сўйиш вақтида вакил қурбонликни ният қилиши кифоя қилади. Сотиб олишда нархи келишилса кифоя, пулини насия ҳам қилиш мумкин. Телефон ёки бирор восита орқали бирор кишини “мени номимдан қурбонлик қилгин” деб вакил қилса, вакилнинг қурбонлиги унинг номидан ўтади.\nҲанафий мазҳабига кўра, бой (яъни, нисоб миқдорига эга) кишиларнинг қурбонлик қилиши вожиб. Бунинг устига қурбонлик ибодати қон оқизишга боғланган бўлиб, қийматни садақа қилиш билан адо бўлмайди. Бу ҳақда аллома Алоуддин Косоний раҳимаҳуллоҳ шундай дейдилар:\nяъни: “Бир киши қурбонлик кунларида қўйнинг ўзини ёки қийматини садақа қилса, қурбонлик ўрнига ўтмайди. Чунки қурбонликнинг вожиблиги қон оқизишга боғлиқдир. Асл қоида шуки, агар вожиблик айни бир ишга боғлиқ бўлса, унинг ўрнига бошқаси ўтмайди...” (“Бадоеъус саноеъ”).\nҚурбонлик қилиши вожиб бўлган, бой киши қурбонлик кунларида жонлиқ сўя олмаса-ю, қурбонлик кунлари ўтиб кетса, қазоси учун ўртача қўйни қийматини садақа қилиши вожиб бўлади. Аммо фақир киши қурбонлик учун жонлиқ сотиб олиб, уни қурбонлик кунларида сўя олмаган бўлса, қазоси учун жонлиқни тирик ҳолида садақа қилади. Лекин, бундай садақа қилиш билан ўз вақтида сўйилган қурбонликка ваъда қилинган савобга эришилмайди.\nИйд намози ўқилмаса, қурбонликни сўйиш қайси вақтдан бошланади?\nМаълум сабабларга кўра, Қурбон ҳайити умуман ўқилмайдиган шаҳарлар гўё қишлоқ ва саҳролар ҳукмида бўлиб, бундай жойларда ҳайит куни тонг отгандан кейин қурбонлик қилиш жоиз. Лекин қуёш чиққандан кейин қурбонлик қилиш мустаҳабдир.\nАслида қурбонликнинг вақти ҳайит куни тонг отиши билан бошланади. Фақат шаҳар (яъни, Қурбон ҳайити намози адо қилинадиган жойлар) аҳли қурбонликларини ҳайит намозидан кейин қилишлари шарт. Бунинг далили қуйидаги ҳадиси шарифдир, Пайғамбаримиз саллаллоҳу алайҳи васаллам шундай дедилар:\nمن ذبح قبل الصلاة ، فليعد ، ومن ذبح بعد الصلاة ، فقد تم نسكه ، وأصاب سنة المسلمين (أخرجه البخاري عن أنس رضي الله عنه)\nяъни: “Ким намоздан олдин сўйса, қайта қурбонлик қилсин, ким намоздан кейин сўйса, унинг ибодати тўлиқ бўлибди ва мусулмонларнинг суннатини топибди” (Имом Бухорий ривоятлари)\nАгар Қурбон ҳайити намозини ўқиш умиди бўлиб, имом узр билан ёки узрсиз намозни (заволгача) кечиктирса, шаҳар аҳли заволдан кейин сўйишлари жоиз. Заволгача кутишларининг сабаби унгача намоз ўқилиши эҳтимоли борлигидир. Бу ҳақда шундай дейилади:\nفي «الواقعات»: إذا أخر الإمام يوم العيد الصلاة ينبغي للناس أن يؤخروا التضحية إلى وقت الزوال؛ لأن قبل ذلك الصلاة مرجوة\nяъни: “Воқеот китобида: “Имом ҳайит куни намозни кечиктирса, одамлар ҳам қурбонликни завол вақтигача кечиктиришлари лозим бўлади. Чунки бу вақтгача намознинг ўқилишидан умид бор” – дейилган” (“Ал-Муҳитул Бурҳоний” китоби, 11-жуз).\nБизнинг ҳолатимиз бундан бироз фарқли, яъни, карантин пайтида ҳайит намози ўқилмаслиги ҳақида фатво берилган ва ҳукумат ҳам уч кишидан ортиқ жамоат бир жойда йиғилишини ман қилиб турган бир пайтда, умуман ҳайит намози ўқилишидан умид йўқ. Бундай ҳолатда шаҳарлар ҳам ҳайит ўқилмайдиган (қишлоқ ва саҳро) жойлар ҳукмида бўлади. “Раддул муҳтор” китобида шундай дейилади:\nوَفِي الْبَزَّازِيَّةِ : بَلْدَةٌ فِيهَا فِتْنَةٌ فَلَمْ يُصَلُّوا وَضَحَّوْا بَعْدَ طُلُوعِ الْفَجْرِ جَازَ فِي الْمُخْتَار\nяъни: “Ал-Баззозия китобида: “Бир шаҳарда фитна чиқиб, одамлар ҳайит намозини ўқимасалар ва тонг отгандан кейин қурбонлик қилсалар, қилган қурбонликлари жоиз бўлади. Уламолар ушбу фатвони ихтиёр қилишган”, – дейилган”.\n“Ал-Фатовол ҳиндия” китобида шундай дейилади:\nوَفِي الْوَاقِعَاتِ لَوْ أَنَّ بَلْدَةً وَقَعَتْ فِيهَا فَتْرَةٌ وَلَمْ يَبْقَ فِيهَا وَالٍ لِيُصَلِّيَ بِهِمْ صَلَاةَ الْعِيدِ فَضَحَّوْا بَعْدَ طُلُوعِ الْفَجْرِ جَازَ وَهُوَ الْمُخْتَارُ؛ لِأَنَّ الْبَلْدَةَ صَارَتْ فِي حَقِّ هَذَا الْحُكْمِ كَالسَّوَادِ، كَذَا فِي الْفَتَاوَى الْكُبْرَى وَعَلَيْهِ الْفَتْوَى، كَذَا فِي السِّرَاجِيَّةِ.\nяъни: “Воқеот китобида: “Бир шаҳарда узилиш содир бўлса, у ерда Қурбон ҳайитини ўқиб берувчи волий (масъул) қолмаса ва одамлар тонг отгандан кейин қурбонлик қилсалар, жоиз бўлади. Мана шу ихтиёр қилинган сўздир. Чунки шаҳар мана бу ҳукм (яъни, қурбонликнинг вақти) борасида саҳро (қишлоқ)га айланди. “Ал-Фатовол кубро” китобида шундай келган. “Ас-Сирожия” китобида: “Фатво ҳам шунга берилган”, – дейилган”.\nМазкур “Раддул муҳтор” ва “Ал-Фатовол ҳиндия” китобларида келтирилган масаланинг бизнинг ҳолатимизга ўхшашлиги ҳайит намозининг ўқилишидан умид йўқлигидир.\nХулоса қиладиган бўлсак, бизнинг ҳолатда қурбонликни тонг отгандан кейин қилиш жоиз. Лекин имкон борича бомдоддан кейин қуёш чиққунча зикру тасбеҳга машғул бўлсак ва қуёш бироз кўтарилгач (қуёш чиққанидан 15-20 дақиқадан сўнг), зуҳо намозини адо қилиб, кейин қурбонликларимизни сўйсак, бир нечта суннат ва мустаҳабларни адо қилган бўламиз. Валлоҳу аълам.


Беруний ҳайкали ҳақиқий жойини топди! - Уч илдиз\nБеруний ҳайкали ҳақиқий жойини топди!\nЖурналист Дилобар Аслиддин қизининг бу мавзудаги мақоласини ЎзАда ўқиб,\nдилингиз равшан тортади, дейди Дониш домла.\nНега Абу Райҳон Беруний ҳайкали кўчирилди? У ерда яна қандай ўзгаришлар бўлмоқда?\nБеруний охирги бекат…\nБугун Беруний метро бекатининг қуёш чиқиш тарафидан тепага кўтарилсангиз, сизни ажиб бир бунёдкорлик ишлари қарши олади. Ўнг қўл томонда Абу Райҳон Беруний ҳайкали ўрнатилиб, атрофида сўнгги ҳаракатлар амалга оширилмоқда: зарҳал безаклар, қадим мозийни ёдга солувчи замонавий устунлар ўрнатилмоқда. Улуғвор чинорлар билан бирга равон йўл сизни Мирзо Улуғбек номидаги Ўзбекистон Миллий университети ва Ислом Каримов номидаги Тошкент давлат техника университети томон етаклайди. Йўл-йўлакай қишда ҳам баҳорни ёдга солувчи майдонлар, кўнгилга кўкламни келтирувчи гуллар, кишига эстетик кўтаринкилик бахш этувчи бунёдкорлик ишларига рўбарў бўласиз. Ҳар қадамда Беруний бобомизнинг фан бобида қилган амалларидек мукаммал ва фалсафий шакллар ўрнатилган алоҳида майдончалар олдидан ўтаётганингизда бир зум тўхтаб, тикилиб қоласиз. Гўёки ўзингизни фан боғига кириб қолгандек ҳис этасиз.\nМана шундай илиқ, ёруғ кайфият билан илм даргоҳига кириб борасиз…\nҚурувчиларнинг маълумот беришича, ўрнатилган Беруний ҳайкали Тошкент давлат техника университети ёнидан кўчирилиб, барпо этилаётган сайлгоҳнинг кираверишдаги ўнг қўл томонига ўрнатилиши маъқул кўрилган. Сайлгоҳга эса Беруний номи берилиши кўзда тутилмоқда.\nNext story Буюк шоирларнинг боқий мероси\nPrevious story Яқин келажакка назар


Ўзбекистонлик бокс юлдузи Руфат Рисқиевнинг аҳволи оғирлашди\nАфсонавий боксчи Руфат Рисқиев жарроҳлик амалиётидан сўнг. ("Фергана.ру"Ахборот агентлиги фотоси)\n“Тошкент йўлбарси” лақаби билан танилган ўзбекистонлик боксчи Руфат Рисқиев куни кеча оғир аҳволда касалхонага олиб кетилган. Мияга қон қуйилиши ташхиси қўйилган собиқ боксчи, Фарғона.ру агентлиги хабарига кўра, ҳозирда ҳукумат стационарининг жонлантириш бўлимида ётибди.\nШу йилнинг 18 сентябрида бир оёғи қорасон туфайли кесиб ташланган Рисқиев бир ойдан кўпроқ давом этган муолажадан сўнг уйига қайтганди.\nБоксчининг яқинларига кўра, Тошкентдаги 16-шифохонада икки марта мураккаб жарроҳлик амалиётини бошдан кечирган Рисқиевга шифокорлар 15 кунлар аввал уйга жавоб бергандилар. Бу амалиётларнинг ҳар иккиси 10 соатлик наркоз ичида кечган.\nУйда унинг аҳволи яхшилана борган – шифокорлар мунтазам келиб туришган, дори-дармонни ўз вақтида олган, боқув ҳам жойида бўлган. Бир неча кун аввал оғайнилари уни қўярда-қўймай тўйга олиб кетишган. Учинчи қаватдан тушгунича Рисқиев қора терга ботиб кетган. Тўйдан қайтишда собиқ боксчи қайтишда ота уйига кириб ўтмоқчи бўлган ва ўша ерда икки кун қолиб кетган.\nБу икки кун мобайнида шифокорлар назорати остида бўлмаган, бу эса унинг юрак-қон томир тизими фаолиятига салбий таъсир кўрсатган. Уни шу ердан “тез ёрдам” машинаси олиб кетган.\n"Тошкентлик йўлбарс" сифатида ном қозонган афсонавий ўзбек боксчиси, СССРда бокс бўйича биринчи жаҳон чемпиони унвонини олган Руфат Рисқиев ўз фаолияти давомида 189 марта жанг ўтказган ва улардан 174 тасида ғалаба қозонган.\nЎтган ой 67 ёшга тўлган Руфат Рисқиев кинодаги роллари билан ҳам ўзбекистонликларга яхши танилган. “Рингга чақирилади...” фильмида у ўзбек маҳалласидан чиқиб, жаҳон чемпиони бўлган ёш ўзбек боксчиси ролини ижро этган.\n1997 йилда WBA ҳакамлар ҳайъати аъзолигига киритилган Руфат Рисқиев марказий осиёлик биринчи профессионал бокс ҳаками бўлган эди.\nОзодликнинг бу мавзуга оид экслюзив интервьюси билан кун давомида таниша оласиз.


Оналарни тинч қўй, "ЮЗЕР"! / CHAMPIONAT.asia\n09:55ПСЖ ва МЮ Дуглас Коста учун курашади 0 09:50Лоран Блан мураббийлик фаолиятига қайтиши мумкин 0 09:35Касильяс қачонгача футбол ўйнашда давом этишини маълум қилди 0 09:14“Интер” “Тоттенхэм”дан Перишич учун қанча маблағ талаб қилаётгани маълум бўлди 1 08:57Роналду: “Мадрид менга жуда кўп нарса берди” 10 08:35“Ювентус” “Айнтрахт” ҳужумчиси учун 40 млн евро таклиф қилди 0 08:23Пато А Cерияга қайтмайдиган бўлди 2 08:00Костас Манолас фаолиятини МЮда давом эттириши мумкин 0 03:49Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 5 03:20Лукакуда муаммо борми? 5 03:06 Италия терма жамоаси аъзоси машғулот пайтида жароҳат олди 1 02:45Алькасер гол уриш бўйича Мбаппе ва Мессини ортда қолдирди 2 01:47Энди Италия терма жамоасини “Giorgio Armani” кийинтиради 4 01:02Дани Алвеш ПСЖда қоладиган бўлди, у жамоа билан янги шартнома имзолади 2 00:48Эдин Жекога АПЛ клублари ҳамда “Интер” қизиқмоқда 1\nОналарни тинч қўй, "ЮЗЕР"!\n13 апр 16:03\nБугун муборак кун, муборак ой остонасидамиз. Мен Рамазон ойини икки карра яхши кўраман, сабаби айнан шу ойда ҳеч бўлмаса тилини тияди айрим "юзерлар". Шу ойни ҳурмат қилмайдиганлари ҳам бор...\nФутбол... Нима у? Битта тўп ортидан яралган спортнинг оддийгина бир тури. Хобби, касб... Ундан уёғига тортмайдиган, шунчаки вақт ўтказиш учун томоша қилиб, асабни бузишга арзимайдиган спортнинг бир тури холос аслида! Бу гапим футболчи ва мураббийларга тегишли эмас. Улар учун бу касб ва унинг машаққатини жуда яхши биламан, ўзим клуб очиб уни ҳис ҳам қилдим. Осон эмас футболчи бўлиб етишиш. Шу футболчи бўлганларга раҳмат айтаман керак бўлса. Лекин нима учун Сиз ажнабий бўлган "Барса" ва "Реал" учун қон тўкишга тайёр бўлиб, ибодатда бўлган ўзганинг онасини ҚЎЛИНГДАН келмайдиган ишни қиламан деб "коммент" қолдирасан? Қила оласанми ўша ишни? Бировни онаси бир бало қилишдан олдин, сени 9 ой қорнида сақлаб юриб қийналиб дунёга келтирган онангни кўз олдинга келтир! Сен бировни онасини қилмоқчи бўлган ишингни, ўз онангни деб жавоб бераётган жавобни олиш ёқаяптими? Аллақачон жони узилиб, қабрда ётган оналарни сўкаётганингни биласанми? Ёки аниқ гапинга жавоб бера оласанми? Қизишиб кетдим-ми? Сенсираб ёзаяпманми? Лекин мен бировни бувиси-ю, онасини ҳақорат қилмаяпман. Оналарингизни тинч қўйинглар барка топкурлар! Она бу, она, тўпга алмашманг оналарни.\n"Пахтакор" иштирок этган ўйинда мухлисларнинг жиққа мушт олишиши. Водий жамоалари ўртасида бўлиб ўтаётган учрашувлардаги баъзи куракда турмайдиган гаплар. Эй, инсонмиз-ку, одамлар... "Пахтакор" ҳам, бошқаси ҳам, ҳеч кимни ҳақорат қилишга сабаб бўла олмайди. Ўйин бу. Стадиондаги сўкинишларчи, совет пайтидан қолиб кетган сарқитдан ўзга нарса эмас! Биргина тўпни деб гуноҳларни кўпайтираётганимизни билаяпмизми?\nАввал ҳам ёзгандим, бугун қайтараман... "Барсачини" тобутини келиб Месси кўтармаганидек, Роналду биронта ўзбекнинг жанозасига келиб дуо қилиб кетмайди, билиб қўйинг! Жонингизни берасиз уларга, ўз ватандошингизни дилини оғритган ҳолда. Футболни кўришни ўрганишимиз керак, маданиятни ўрганайлик. Юртимизда катта ўзгаришлар, қуръон ўртасида чемпионатлар бўлаётган бир пайтда, оналаримизни қўлимиздан келмайдиган иш билан ҳақорат қиламиз. Ўша ишни қилиб ҳам кўргин-чи, бир ерингни узиб осиб қўйишар!\nКоллежда ўқиётган "шумтакалар", ҳали Сизларга хоп қовун пишиғи бор катталарга ғўддайишга! Аввал бир икки сўм ишлаб уйингизга тўртта нон олиб киришни ўрганинг, меҳнат қилинг, билим олинг, кейин вақтингиз бўлганида бировни келиб дилини оғритиб кетинг. Ҳали қўлидан бир иш келмай туриб, отасини пулига олган интернет трафигига катта кетишига ўласан киши... Имконият яратилди, ўқиб билим ол. Ватанга фойданг тегсин. Нима кераги бор, илм олишга кетиши керак бўлган вақтни "фанатлик"ка кетказиб? Майли, мухлислик қил, гап йўқ! Лекин ҳеч кимни, ҳеч қачон ҳаққи йўқ оналаримизни ҳақорат қилишга!\nОмон бўлинг, хулосани ўзингиз чиқаринг! Оналарингиз ҳаққи-ҳурмати, дил оғритманг!


15:22 / 23.06.2017 11378\nҚирғизистон ҳукумати Сурия ҳудудига ҳарбий хизматчиларини юбориш бўйича ҳозирча ҳеч қандай таклиф олмаган. Бу ҳақда ТАСС республика хавфсизлик Кенгаши котиби Темир Жумақодировга асосан хабар берди.\n"Расмий таклифлар келиб тушмади", - деди у. Жумақодировнинг сўзларига кўра, ушбу масала аввал “Коллектив хавфсизлик битими ташкилоти майдончасида кўтарилган”. “Гап ташкилотнинг тинчликпарвар контингенти ҳақида борган, у Суриядаги жанговар ҳаракатлардан холи ҳудудларга юборилиши мумкин эди”, - дея таъкидлаб ўтди у.\nАввалроқ Туркия президенти вакили Иброҳим Қалин Россия Суриядаги ҳарбий ҳаракатлардан холи нуқталарга Қирғизистон ва Қозоғистондан ҳарбийларни жўнатиш таклифини илгари сургани ҳақида гапиргани маълум қилинганди.\nПутин Трампни ваъдасининг устидан чиқаётгани учун мақтади\nСуриядаги кимёвий ҳужумдан кейинги акс этган ҳолатлар саҳналаштирилгани маълум қилинди


Соғлик учун максимал даражада қулай бўлган бир ҳафталик иш соатлари ҳисоблаб чиқилди\n16:05 / 03.02.2017\nАвстралиялик олимлар меҳнат қилувчиларнинг соғлиғи учун максимал даражада қулай бўлган бир ҳафталик иш соатларини ҳисоблаб чиқишди. Бундай тадқиқот Social Science & Medicine журналида чоп этилди. У ҳақда Австралия миллий университети қисқача хабар берди.\nМутахассислар соғлом турмуш тарзини кечириш учун бир ҳафтада 39 соатдан кўпроқ ишламасликни тавсия қилишди. Агарда бу вақт ошса, экспертлар фикрича, бу ишчининг руҳий ва жисмоний ҳолатидаги бузилишларга олиб келади, сабаби инсон ўзига етарли даражада эътибор қарата олмайди.\nОлимлар бундай хулосаларга деярли саккиз минг австралияликнинг иш куни ва улар соғлиғи жорий ҳолатини таҳлилдан ўтказиб келишган.\nМутахассислар бир ҳафтада 40 соатдан кўпроқ ишловчи мамлакатнинг 24-65 ёшдаги фуқаролари тахминан учдан икки қисмига меҳнат фаолияти учун сарф этиладиган вақтни қисқартириш тавсия этишди. Тадқиқот муаллифлари аёлларга алоҳида эътибор қаратган – улар ишдан ташқари уйда ҳам кўплаб юмушларни бажаради.


Шавкат Мирзиёев видеоселектор мажлис ўтказди\n22:24 / 30.03.2017\nЎзбекистон Президенти Шавкат Мирзиёев раислигида 30 март куни видеоселектор мажлис бўлиб ўтди. Бу ҳақда ЎзА хабар берган.\nУнда кўп қаватли уй-жойларни таъмирлаш, коммунал, соғлиқни сақлаш соҳалари, ички ишлар тизимидаги мавжуд муаммоларни бартараф этиш масалалари кўриб чиқилди.\nШавкат Мирзиёев раислигида 5 январь ва 7 февраль кунлари ўтган йиғилишларда соғлиқни сақлаш тизимидаги муаммоларни бартараф этиш, соҳани янада ривожлантириш масалалари муҳокама қилинган эди.\n«Ўзбекистон Президенти мазкур соҳалардаги мавжуд камчиликларни бартараф этиш, истиқболда амалга ошириладиган вазифалар юзасидан мутасадди раҳбарларга тегишли кўрсатмалар берди», — дейилган хабарда.